text:
Sra. Sonia Veldhuizen, directora di Camara di Comercio, tabata un di e personanan cu a pusha duro pa Qredits yega Aruba. Desde un prome instante Veldhuizen tabata envolvi den forma positivo y unda e tabata por el a duna su sosten. Pesey mes cu e tabata cana cu un sonrisa
Day: April 11, 2017
Minister di Salud Publico, Cuido di nos Grandinan y Deporte, Carlos Schwengle: Health Care Conference 2015 a trece cambio pa Aruba
Caya Grandi ta celebra Pasco Grandi cu un tremendo actividad di ‘Egg Hunting’
Diasabra awor 15 di april Caya Grandi tin un tremendo actividad di “Egg Hunting” den Caya Grandi. Cuminsando for di 2:00pm te cu 6:00pm. Oranjestad Business Improvement District (OBID) ta sostene un iniciativa di un hoben 'entrepreneur' cu ta forma parti di comercio di Oranjestad apenas 1 luna, esta 'Lindy
Destaho publico pa maneho di cafetaria na MFA
Cuminsando e siman aki, interesadonan tin oportunidad di busca informacion riba e rekisito y exigencianan relaciona cu maneho di e cafetaria publico den edificio di MFA Paradera y Noord, segun consehero tecnico di MFA, manager interino Jamil Werleman. E documento, 'Terms Of Reference' (TOR) ta obtenibel for di 10 di april
Xpresa bo mes: Plataforma di Odio y Rencor (POR), tempo lo bisa
Cada dia cu pasa nos ta haya mas motibo y rason pa bisa tocante e asina yama partido POR, cu ta un organisacion politico cu a wordo forma of lanta saliendo fo’i odio y rencor. Plataforma di Odio y Rencor (POR). Ora bo bandona bo partido politico pa asuntonan puro personal y
Ichelle Simon a gradua como “Bachelor of Laws”
Di acuerdo cu fraccion di MEP: AVP ta culpa Venezolanonan pa e ola di criminalidad
Parlamento di Aruba a debati diamars ultimo riba e tema di criminalidad. Di parti di AVP Clarisca Velasquez a expresa nan sosten total y ciego na Minister Dowers. Pasobra segun Velasquez cu el a mira cu Aruba a bira mas sigur. Pa Velasquez e problema ta e Venezolanonan. Nan tin culpa di


c: text/html

text:
Mi hendenan, temperaturanan ta sigui subi, zomer ta bati na porta, salud ta bon, mi no tin un guy kiermen mi no tin dolor di cabes y aun asina den tur e bendicionnan curason, ta sinti pisa. Ban papia!
Mi no ta kere mester splica precisamente pakico curason ta pisa, pero entre e guera na Syria, e dictadura na Venezuela, atentado na Suecia, delincuencia na Aruba, e ta duro pa celebra bida mientras tin tanto sufrimento rond. Hende ta comparti videonan di muchanan muriendo riba Facebook manera cu e imagennan no ta fuerte suficiente pa tira nos tur den un estado di impotencia y depresion.
Ami, ki nan bon leu di tur locual mi stima, mi no por ni bay hunga cu mi primanan chikito y laga nan inocencia distrai mi tristesa. Tira riba cama ta pensa riba Aruba, podise coy un buki lesa lo ta mas saludabel cu keda wak Facebook y Twitter purbando di ‘keep up’ cu un mundo cu ta parce di ta un ticking bomb. Geert, Donald, Putin, Le Pen, Assad, politiconan tur rond di nos ta tirando mundo den un estado di panico. Y anos? Sinta wak sin por haci mucho pasobra ta ken ta bay pone nan bida den peliger intencionalmente?
Mi a bay haci un poco research riba kico precisamente ta pasando y na lugar di haya un imagen mas cla pakico tin tanto conflicto y guera ma haya mi mes mas confundi ainda. Hulanda ta un pais sin gospel, kinan niun hende ta papia di Dios pues te hasta resa ta sinti straño. Pero bandi mi cas tin un moskee, esta un misa islam, asina bunita e parce un mini kasteel. E ta pone mi desea cu mi tabata un muhe di fe, cu di berdad mi tabata kere den un Dios cu lo drecha tur cos. Aparentemente e guera na Syria ta un profecia den bijbel. El a wordo bisa cu Damascus cual ta e capital di Syria lo disparce por completo. Religion ta algo interesante y complica, pero mi ta kere mi lo para den loco si mi bay mucho su tras.
Tin ora, ora mi ta mi so mi ta tribi di soña cu un bida leu di religion, capitalismo, racismo, etc. Leu di e asina yama ‘civilisacion’ y industrianan cu poco poco ta cabando cu nos planeta. E ta zona iluso berdad, pero bo por imagina un mundo sin placa? Sin e presion di ta “algo den bida”, sin wordo husga pa bo productividad. Un bida unda nos unico responsabilidad ta proteha naturalesa y stima otro. Leu di tur e ambicion cu nan ta bisa nos mester tin.
Di berdad, nos ta biba dia pa dia pero nos ta sinta cuestiona con nos a yega na e mundo cu nos tin awor? Nos ta contento cu ne? Cu mester tin malo pa nos por reconce bon, cu mester tin pober pa rico biba? Ken a haci placa mas valioso cu bida humano? Pakico Merca ta bay Iraq cu Afghanistan bringa pa nan libertad? Con nan libertad a yega te eynan? Mi mester poco contesta. Aparte di tur e gueranan y malesanan cu tin para como profecia den bijbel, tambe tin un promesa cu despues di hopi destruccion, algun dia paz lo reina den mundo henter.
Den e dianan aki, unda te hasta hala rosea ta sinti pisa, esey ta un profecia cu podise ta bal la pena kere aden. Podise e siman aki, nos tur por cuminsa na trata otro cu un poco mas amabilidad. Mundo henter, mester amor mas cu nunca. Brasa bo ser kerinan, comparti cu nan, go the extra mile. Gradici cu bo ta sano y salvo, te ainda.

robotstxt: allowed

filter: keep


text:
Ayera Aksel Cijntje, a risibí homenahe i rekonosementu di Minister M. Alcalá-Wallé.
Miembronan di gabinete di Ministerio di Enseñansa, Siensia, Kultura i Deporte, a keda impreshoná ku e positivismo i determinashon di Aksel i disidí di kontribuí na un bon kousa.
Den kuadro di esaki miembronan di gabinete huntu a kolektá fondo pa yuda aportá ku kompra di t-shirts pa Aksel su tim ku ta organisá e kareda di handbike. Esaki lo tuma lugá djadumingu 14 di yanüari i lo sali for di Dolphin Suites Hotel (e lugá blou banda di e parkeo di Sea Aquarium) pa Westpunt i bini bek. Aksel ku su tim “You are a Hero” lo ranka sali for di 7or di mainta. Públiko por bai apoyé na kantu di kaminda i hasi donashon den e búzon di kolekta ku lo ta disponsibel durante di e kareda.


text:
Teaser titel:
Deporte ku oportunidat di negoshi
Teaser tekst:
Den e edishon nobo aki di e publikashon mensual Empresa Chikí, nos ta para ketu na e
relashon entre na un banda e ramo di deporte i na e otro banda e ramo komersial. E distan-
sia entre nan dos ta ménos grandi ku hopi hende por kere. Si nos pensa bon riba e asuntu
aki, nos mes por menshoná diferente ehèmpel di un relashon hopi íntimo entre nan dos.
Nan mester di otro – nan por fortifiká otro su posishon. Nan por yega na un matrimonio
harmonioso


text:
E Gobierno actual ta trata na tur forma di bagatalisa e debe nacional astronomico cu nan a hinca nos pais aden. No tin mas espacio pa sigui fia placa. CAFT Aruba a laga sa cu Gobierno di Aruba a surpasa e limite di loke ta aceptabel pa financia PPP, ya cu
Day: August 10, 2017
Robin-Ann Didder di Partido POR, E Forsa Nobo: Edificio di Materdei Huishoud School na San Nicolas por tabata un opcion pa un scol nobo
Minister di Finanza, mr. Angel Bermudez ta confia cu e lo entrega un presupuesto 2018 balanza manera CAFT ta desea
P’e fin di siman aki, Minister di Finanza, mr. Angel Bermudez a spera pa fin di siman aki, e por haya e prome concepto di presupuesto 2018 for di Direccion di Finanza, cu ta trahando duro riba dje. Mester a caba cu e reportahe di e prome kwartaal y hunto cune
Cera conoci cu Phryme Magazine: “Aruba su prome revista exclusivamente tocante studiantenan den exterior”
Zomer 2017 lo ta uno sumamente interesante mirando cu un grupo di hoben cu ta biba y studia na Hulanda ta den pleno preparacion pa lansa Aruba su prome revista exclusivamente tocante studiantenan den exterior, digital y bou di nan propio direccion. Cera conoci oficialmente cu Phryme – e revista digital
Lider di fraccion Marlon Sneek: Lider di MEP mester papia berdad cu pensionadonan
Berguensa di uza e palabra “deficit”! Awor AVP ta produciendo su propio tabelnan cu cifranan mentiroso y manipulativo, di acuerdo cu Partido MEP
Minister di Trabao a.i. Angel Bermudez: For di principio di aña SER a ser consulta riba aumento di salario minimo
Minister di Trabao a.i. mr. Angel Bermudez a duna di conoce cu ta for di principio di e aña aki, Conseho di Minister a cuminsa papia riba e posibilidad pa aumenta salario minimo. Kier men, ainda Minister drs. Paul Croes den funcion. Asina a tuma decision pa ahusta diferente pagonan, e.o.
Pareha di edad herida den accidente na Driemasterstraat
Na caminda pa Eleccion 2017: KvK ta extende invitacion na su segundo y ultimo debate electoral pa 2017
Nos ta drentando den e fase final na caminda pa Eleccion 2017 y pa cu esaki tambe Camara di Comercio y Industria (KvK) lo organisa e segundo debate electoral 2017. Despues di e prome debate exitoso di KvK caminda a elabora riba diferente topico importante pa Aruba, KvK ta organisa
Jerehm Campbell di MEP: E vision y mehoracion di cuido mental y adiccion cu partido MEP tin pa nos Pais (parti 1)
Salud mental y adiccion ta e gran parti di ausencia den e programa di salud na Aruba. Na mundo ta existi 10 motibo fundamental di descapacidad. Di e 10 motibonan aki cuater ta pertenece na salud mental y adiccion: 1. Depresion/ansiedad, 2. Schizofrenia, 3. Adiccion y 4. Trastorno obsesivo compulsivo. Salud mental


text:
ORANJESTAD(AAN)— Tin un teenager cu pa varios dia caba ta perdi. E famia sa cu intencionalmente e mucha muher a huy di cas, y awor e mama ta haciendo un suplica pa e regresa cas! Un suplica fuerte tambe na esnan cu por tine scondi, pa trece cas.
E mama Donalisa Croes ta haci suplica na pueblo, pa esnan cu sa algo, cu a mire, of cu tine wanta na cas, pa por fabor trece bek. Of sikiera dune un lift y lage baha na cas.
Tabata Diahuebs merdia cu Cuerpo policial a emiti boletin pa buskeda di un hoben perdi pa basta dia caba. Su nomber ta Eugelisa Martis.
E sa huy caba den pasado na varios ocasion, pero e biaha aki e tin basta dia y no a bolbe. Su mama ta hopi preocupa.
Si cualkier hende sa algo por fabor contact central di polis na 100, e tiplijn di polis na 111-41 of e mama na 563-0211.
Fundacion Lisette Gomes contra Abuso Sexual di Mucha tambe ta dunando un man. E directora Lisette Gomes durante un encuentro urgente cu prensa Diahuebs anochi na Hooiberg Kavel, a splica cu e conoce e mama di Eugelisa ya pa mas di 7 aña. A yude diferente biaha cu e caso aki. E mucha ta sufri di un trauma basta pisa cu el a sufri di dje 7 aña pasa.
A ser splica na DIARIO, cu e mama ta buscando yudanza pa su yiu muher, y awor a keda cla pa e haya yudanza. Pero esaki lo bay ta den exterior!
E lo tin di bay haya tratamento na Bonaire, y e lo ta na bienestar di e teenager.
“Bonaire ta man habri pa duna Eugelisa e tratamento cu a wordo nenga aki na Aruba,” e mama a declara na DIARIO.
Pero e mucha muher Eugelisa a huy di cas protestando pa e no wordo hiba e siman aki pa exterior.
Pesey awor famianan ta haci un yamada na esnan cu tine, pa trece cas bek pa asina famia por ta trankil.
E mama a haci suplica, cu bo por yama su 563-0211 y e ta bay mantene bo informacion confidencial y anonimo. Of bahe un caminda pa asina pasa buske.
Eugelisa mester di tratamento! E ta bayendo di malo pa peor, y nan a trata di dune tratamento riba e isla caba. Psicologo di Scol a mustra cu Eugelisa tin di wordo trata. El a wordo pasa pa Kinder Psychatrie y nan a trate na 3 ocasion, y finalmente conclui cu nan no ta mira nada fout cune, y como cu e mucha no kier tratamento, nan a cera e caso.
Varios instancia a wordo acerca, pero nan ta splica cu nan no por dune yudanza. Como cu e mama ta buscando ayudo riba vrijwillige kader, pesey nan no por yude.
Voogdijraad tambe ta na altura di e caso, pero nan tambe no por haci mucho pa yuda e mama. A trata na forza e mucha pa bay keda interna den O.C., pero a base di ‘vrijwillige kader” e ayudo ta bira mas dificil pa haya.
E ultimo biaha cu nan a mire tabata Diasabra 7’or. Tin di warda 24 ora prome cu raporta su paradero.
Diasabra anochi famianan mes a pasa rond mira si nan por localize na lugarnan di “trip”, pero no a mire ningun caminda.
A contact cu mayoria amiga di Eugelisa, y nan no sa di dje.
Si bo no kier problema cu Husticia, por fabor entrega Eugelisa bek. Djis hibe cualkier Warda di Polis y lage cana bay paden. Corda cu si autoridad garabo cu e mucha aki scondi den cas, bo por haya problema.
Ban duna un man pa asina Eugelisa por viaha pa Bonaire pa asina cuminza cu e mihor tratamento pa su bienestar.


text:
Tur anja Special Olympics Aruba ta tene un actividad pa lanta e conciensia na Aruba pa cu e atleta nan special. E actividad aki ta tuma lugar rond di mundo y ta obligatorio, pa tur e programa nan di Special Olympics cu tin un acreditacion di Special Olympics International.
E ultimo anja nan Special Olympics Aruba a tene diferente demonstracion di deporte den shopping malls, competencia deportivo, etc. Eynan nos ta topa solamente un grupo chikito di hende. E meta di e anja aki ta pa jega na un grupo hopi mas grandi.
E atleta nan special ta persona nan cu durante henter anja ta train y competi den nan deporte preferi. Cada 4 anja nan ta participa na e weganan mundial.
E anja aki Special Olympics a worde aserca pa Sra. Carol Pesqueira, un bailarina, cu e kier bin cu un presentacion grandi di baile y canto di e atletanan special.
E Fundacion Special Olympics a partner cu Sra. Pesqueira pa den cuadro di nos awarenessweek, trece un presentacion grandi, etalando e talento nan di nos persona nan special den baile y canto.
Via e presentacion nan, cu lo tuma lugar dia 11 y 12 di mei, nos por hanja mas cu 1000 hende den 2 dia, ta goza di un presentacion cu no conoce su precedente y lo ta unico pa Aruba.
Ya pa un luna y mey 60 atleta, combina cu cliente nan di SVGA, ta train 3 biaha pa siman e diferente baile nan cu lo presenta.
E training ta bau guia di e maestra Carol Pesqueira, asisti pa Sra. Jeanette Netty Williams, directora di evento y volontario den e directiva di Fundacion Special Olympics Aruba.
Diferente baile criollo y international lo worde presenta pa e grupo “Nos Por” y e grupo D’Art, di Corsow. Tambe lo tin presentcion di canto di nos artista conoci Sr. Marc Gonzales, y un otro hoben special masha talentoso Sr. Maykxion Maduro.
E grupo di baile D’Art di Corsow, bau guia di Sr. Raychel Sambo, ta consisti di 20 persona. Banda di baila, e bailarina nan di Corsow, lo yuda como volontario.
E decor lo ta obra di Sra. Lisette Tromp di Birthday and More.
Un jingle lo worde entrega na tur medio di comunicacion na Aruba E fingle a worde traha pa Sra. Edseline Figaroa, Sr. Michael(Mitchel) Almary y Sr. Francis Tromp.
Un promo cu a worde traha pa Sr. Richard Jacobs lo worde entrega na boso awe.
Caarchie pa e anochie ta costa 25 florin. Lo tin un presentacion dia 11 di mei (diasabra pa 8 or di anochie. Dia 12 di mei lo tin un presentacion pa 4 or di atardi. Como cu e dia 12 di mei ta dia di mama, nos ta invita tur mama bin waak e presentacion. Lo tin sorpresa pa Mama.
Un invitacion ta bay na e pueblo en general pa bin na e presentacion di nos talento nan special, cu ta algo nunca bisto na Aruba. Caarchie nan na balor di 25 florin, ta obtenibel srca tur miembro di Directiva di Special Olympics. Tambe na van Dorp na Dakota y na Aruba Post na San Nicolas. Pa informacion, of pa ordu caarchie jama 7300414 / 7423306, of mail: arturowerleman@gmail.com.


text:
Tin ora mi ta puntra mi mes si ta destino of ta casualidad ta laga bo wak cierto situacionnan y pakico.
Un caminda den Playa, lorando un birada pa parkeer, mi ta mira un hobencita teenager ta bin di otro banda ta jora di un forma hopi desespera. Mi ta baha pa informa kico a pasa y ta compronde cu un persona riba un bicicleta a agredi e hobencita pa horta su telefon. E hobencita a bay den shock y tur e otro hobennan rond tabata hasi nan esfuerso pa jud’e den un forma of otro. Polis ta bin, ambulance ta bin pa atende e hobencita wardando pa su majornan jega.
Mi ta move di e sitio, pero e cara angustia y yorando desepera di e hobencita ta keda manera graba den mi mente y ta pop up cada biaha.
Mi ta puntra mi mes unda mas nos mucha y hobennan por ta echt safe den e Aruba actual. Majan ta dia internacional di hende muhe y mi ta puntra mi mes kico por hasi pa por garantisa no solamente nos hendenan muhe, pero tur hende grandi, mediano y chikito un Aruba unda bo por cana riba caya sin miedo pa cosnan malo pasa bo.
E potret ta di e ambulance cu a bin pa asisti e hobencita. Concientemente mi no ta pone e hobencita su cara. Ta mas importante pa nos protega privacidad di nos mucha y hobennan. Ta importante tambe pa nos hasi algo pa hendenan cu ta circula riba caja cu intencion menos bon. Nos no por keda wak e hendenan cu ta biba riba caya manera hendenan cu ta molester pa comunidad so. Pasobra si, nan ta! Pero nan ta tambe hendenan cu posibel problemanan profundo y malesa di adiccion. Y nan mester di tratamento y guia. Nos no por keda biba den un circulo vicioso di miedo y laga pa cada hende y famia busca nan propio solucion. Esaki por hasi cu mas y mas hendenan lo sera nan mes tras di e murayanan di nan cas pa evita cu algo malo pasa nan. Of loke ta pasa caba, nan ta tuma justicia den nan mes man.
Ami lo kier wak un comunidad di hendenan cu tin alegria di bida y ta comparti cu otro. Mi ta muhe y mi ta mama y mi ta stima mi pais. Y mi ta kere cu ta birando mas y mas tempo pa nos admiti cu nos pais a cambia hopi. Mi no kier bay bek na e cosnan menos bunita di pasado, pero si lo kier mira un Aruba cu ta dushi y safe pa biba.
Con dushi lo ta si nos por mira un sonrisa riba cara di nos hobennan. Un Aruba jena cu hendenan contento y felis.
Nos pais ta un pais hopi chikito y si nos tur enfoca riba e imagen aki y duna di nos parti, sigur nos por logr’e.
Na honor di nos mes y e generacion cu lo sigi nos, ban pone man na obra.
Awe, dia internacional di hende muhe, ta un bunita dia pa cuminsa!
Ingrid Werleman, editor


text:
Ta trata aki di e personanan:
Jean Kensly Georges, naci na Haiti 30-12 1995
Ramon Antonio Sanchez Del Rosario
Naci na Venezuela 26-10-1984
Y Pablo Isaac Herman
Naci na Venezuela 20-10-1987.
Ta pidi cualkier persona cu sa algo di un di nan pa por fabor yama Central di Polis na 100 of tiplijn di polis na 11141.
Adhunto e foto y informacion di e tres personanan busca.
Dos di nan tabata sera caba na KIA. Un di e dosnan aki hasta a wordo deporta y despues a drenta bek Aruba cu boto. Awor nan ta los atrobe. Nan a huy di un of otro forma. Pesey mes awor nos comunidad mester yuda pa asina autoridad por pone man bek riba nan.
Jean Kensly Georges tabata cera na KIA recien y awor mester wordo deporta cualkier momento. El a comete delito. El a logra scapa unda e tabata warda. E otro ta Ramon Antonio Sanchez del Rosario cu tambe tabata cera na KIA y despues a wordo deporta y a bolbe drenta Aruba. Tin ordo di huez pa e wordo deporta.


text:
Cruz Cora Aruba diamars, 4 di april ultimo a anuncia durante un cocktail party su fundraiser anual cu lo tuma lugar riba diasabra, 10 di juni proximo.
E fundraiser e aña aki lo ta uno mas special cu tur aña, ya cu e organisacion humanitario ta celebrando tambe 60 aña di existencia.
E evento aki ta tuma lugar na Aruba Surfside Marina di 8’or te 1’or. P’e ocasion special aki, Robert y su Solo Banda Show y Megateca Metropolis lo entretene cu tremendo musica.
Manera semper, Cruz Cora Aruba ta scoge su tema p’e evento aki tur aña y no ta pone como dresscode, pero ta gusta pa tur hende ta na gusto y esun cu gusta por ta creativo cu su look.
E tema Bollywood ta un bunita concepto pa luci hopi colornan bibo bunita, ya cu esey t’e motibo pa e tema.
Manera tur aña, Cruz Cora Aruba ta conta cu sponsors di biña cu lo tin un mesa cu diferente producto pa tasting. E aña aki e sponsors aki ta: Romar Trading, Playa Liquor, Arion Wine Company, Manrique Capriles y Hodgson Trading.
Cruz Cora Aruba kier gradici e companianan aki pa nan sosten y entusiasmo di semper.
Tur cu kier aporta n’e trabou di Cruz Cora Aruba lo por haci esaki cu compra di tickets p’e fundraising party.
Lo tin hopi doorprizes atractivo cu lo wordo anuncia despues. Por pasa na oficina di Cruz Cora Aruba pa tickets durante ora di trabou.
Por reserva libremente na info@redcrossaruba.com of tel. 582-2219. Tambe serca miembronan di directiva por cumpra tickets.


text:
Diaranson marduga na e crusada pabou di e veld di RCA riba Kamerlingh Onnestraat y Hubadastraat a sucede un accidente di auto basta fuerte pa falta di preferencia. Ta trata di un hyundai elentra biniendo for di Hubadastraat e chauffeur a subi crusada y consecuencia un Kia Soul biniendo for di nort direccion zuid a dal basta duro contra di e elentra.
E chauffeur femenino di e elentra a resulta levemente herida cu dolornan na cabes y pecho a keda atendi pa e paramediconan di ambulance cu tabata presente. Takelwagen a presenta pa lanta e elantra cu su seguro a caduca for di 2016.


text:
Despues di a organisa e Kids Aquathlon un dia prome, Federacion di Triathlon Arubano, ATA lo organisa un otro tremendo evento pa nan tri-atletanan e biaha aki e tan gusta Guardian Group Sprint Triathlon, esaki diadomingo 12 di maart proximo.
E evento di Sprint Triathlon lo ta programa pa cuminsa pa 7’or di mainta y lo ta n’e lugar di custumber, esta Boca Catalina na Malmok.
E evento di Sprint Triathlon lo ta uno veloz mirando e distancianan cortico cu tin cu wordo recori, pero mas cu claro e intensidad lo ta uno halto.
Pa loke t’e participacion pa cu e careda di Sprint Triathlon, e categorianan lo ta den Super Sprint (Kids te cu 14 aña) unda nan lo mester landa 375 meter, core bicicleta 10 kilometer y finalisa cu 2.5 kilometer core na pia.
Den e categoria di Sprint (riba 15 aña) e distancianan recori lo ta un tiki mas. Aki cada atleta lo mester landa un total di 750 meter, core bicicleta pa 20 km y finalisa e competencia cu un 5 km careda na pia.
Un danki sigur na Lotto, e Loteria di Aruba pa medio di Comision di Subsidio cu ta subsidia e evento di Guardian Group Sprint Triathlon organisa pa Aruba Triathlon Association.


text:
For di despues cu a bira conoci cu AVP, como e partido di Gobierno tin derecho pa organisa e ultimo parade prome cu eleccion, dirigentenan di MEP no kier acepta esaki.
For di Status Aparte di Aruba, despues cu a surgi diferencianan ta cua partido tin derecho pa organisa parada prome cu eleccion, for di despues di Gobierno di MEP, a dicidi cu e partido den Gobierno lo haya permiso automaticamente.
Pero awor MEP ta protesta contra di esaki y lo a manda un carta pa Mando Policial, si Alto Comisario no cambia di opinion, cu nan lo bay Corte awe, pa laga un Huez dicidi. Loke hopi biaha no por, pasobra un Huez lo bisa cu e lo no sinta riba stul di Gobierno, amenos cu tin inhusticia.
MEP a laga sa cu ta for di januari di e aña aki a pidi permiso caba, y tog a duna AVP esaki, pero manera nos tin entendi, esaki ta a base di un palabracion anterior, cu e partido den Gobierno lo haya e permiso. Sigur e lo bira un caso interesante, pero mientrastanto, extraoficialmente nos tin entendi cu Alto Comisario, Dolfi Richardson a laga sa pa laga lot dicidi cua partido lo por organisa e parada diadomingo awor.
AVP no por compronde e Alto Comisario, kende sa masha bon con e palabracion ta hinca den otro, y/of e lo a ser intimida pa cambia di opinion y awor lo bay over na tiramento di lot. Tiramento di lot lo tin cu tuma lugar e siman aki, pa cual ya caba AVP a apunta Marlon Sneek como su representante.


text:
Tata Celestial nos kier yama Bo danki pa manda Bo unico Yiu Hesus aki na mundo pa saca nos for di e abismo cu tawata tin nos paralisá y bendishona nos ariba e dia nobo aki cu Bo ta yama cada un di nos na nos nomber apesar di nos miseria. Bo ta duna nos un experencia maraviyoso di ser testigo di e poder di Spirito Santo. Awe Iglesia Catolico ta celebra e Fiesta di San Mateo, un di e discipelnan di Hesus. Den Hebreo su nomber ta nifica Don di Dios. E ta esun cu a skirbi e prome Evangelio den e Santa Biblia. Mateo su nomber tawata Levi cu tawata un cobrado di belasting, un pecador publicano cu Señor a yama y awe e ta un santo cu ta gosa di Señor su gloria. Cu e ehempel di San Mateo por recorda nos cu Dios semper ta ofrece su gracia na pecadornan y cu esun cu ta leu di e santidad por comberti pa e misericordia di Dios. Nos ta pidi Bo Señor yuda nos tur cu ta hende pecador pa cambia nos bida y cuminsa un bida nobo hunto cu Bo pa medio di Cristo nos Señor. Amen.
Orashon di dia 21 september 2017
Posted in Orashon di Dia


text:
You are here
WEB su awa di bebe ta un producto destila, trata cu un proceso di remineralisacion pa absorbe oxigeno y mineralnan importante manera calcium. Esakinan ta duna e awa su smak sabroso y ta bon pa nos salud. Awa di bebe di Aruba ta saludabel pa bebe for di cranchi, no tin ningun riesgo pa salud humano y no tin necesidad di niun tratamento adicional.
Calidad di Nos Awa
WEB Aruba tin proceduranan masha estricto ora ta trata na calidad di nos awa di bebe. Pa e motibo aki nos ta test nos awa diariamente. Pa cumpli cu requisitonan di awa di bebe di calidad halto, nos ta test awa for di puntonan di colleccion estrategico rond di Aruba tur luna.
Continuamente sistemanan automatisa y nos staf operacional ta haci chekeo di varios resultado di e proceso. Nos laboratorio ta controla por ehempel: pH, conductividad y fosfato diariamente, manera por wak den e tabel abou.
Tur luna e laboratorio nacional di Aruba (Landslaboratorium) ta haci test di nos awa na varios punto estrategico ariba e isla. E testnan aki mester mustra cu e awa ta liber di contaminacion bacterial, pa asegura cu e awa ta di nivel mas halto y puro. Adicionalmente e Laboratorio mericano, U.S. National Testing Laboratories Ltd. ta haci un revision extenso di e sistema di WEB su sistema di produccion y distribucion di awa tur aña.
Drinking Water Average at WEB Aruba in accordance with the WHO-standards for drinking water
*: WEB su cifranan ta estabeci di acuerdo cu datonan historico y ta basa ariba e proceso di tratamento di awa potabel. Un analisis (organico, no organico y radioactivo) di nos awa di bebe ta wordo haci dor di e compania di U.S.A National Testing Laboratories Ltd y e resultadonan ta bou di e nivel di concentracion maximo.
a : Concentracionan por varia y ta depende ariba e geologia y descargo di awa reclama; den mayoria parti di mundo, e concentracion di boron den awa di bebe ta wordo midi bou di 0.5 mg/l. (WHO 2004 y 2011)
Wak con WEB ta produci awa di bebe di Calidad internacionalmente renombra tur dia!


text:
Olga, yiu di Harold J. Buckley y Ramona Guilarte a nace na Aruba dia 23 di maart 1950. E tin tres yiu muhe, Zahira, Yassira y Indra. Como maestro di scol pa hopi aña trahando den enseñansa special, semper el a encuresha su alumnonan pa kere den nan mes. Finalmente e mes a tuma e curashi pa publica algun di su poemanan.
Sra. Olga Buckley ta e escritor di 'Curashi' un coleccion di poesia y 'Bencho ta dual' un buki pa mucha. Biblioteca tin tur dos bunita publicacion den su coleccion. Pa nos bishitantenan conoce e autor aki un poco mas mihor nos a haci un entrevista cu Olga. Nos ta invita nos bishitantenan pa lesa e bukinan di e escritor y poeta aki.
Bo por conta algo di bo personalidad?
Mi ta un hende hopi positivo, den tur cos menos agradabel mi ta busca algo bon pa compensa. Mi ta purba canalisa mi bida den direccion positivo, mirando obstaculonan y experiencianan negativo como lesnan pa crece. Mi ta kere den hende y ta gusta stimula hende. Mi tin un caracter fuerte, pero den sentido di persevera. Mi por ta 'koppig' si mi tin un proyecto den mente mi kier hacie sin mucho tardansa y mi ta hinca alma y curpa aden. Mi ta gusta yuda hende y mi ta creativo.
Kico ta contribui na bo gozo den bida?
Hende. Mi famia, mi yiunan, conoci. E diferencia cu mi por a haci den bida di e mucha en general y principalmente e mucha special den e 32 añanan cu mi a traha den ensenañsa. Y e echo cu mi por skirbi y comparti.
Olga a traha hopi aña den ensenansa special. Olga ta haya falta di e muchanan special? Kico bo a siña di bo alumnonan, con nan a forma bo?
Mi ta haya hopi falta di e muchanan di enseñansa special. Mi a siña hopi di nan, principalmente cu no ta importante loke bo tin na inteligencia, pero loke bo ta haci cu ne. Mi a siña di ta gradicido cu cosnan chikito y aprecia cosnan mas grandi manera un bendicion. Ora mi topa ex-alumno y nan ta comparti cu mi cu nan desaroyo di bida a bay den un forma positivo, ta pa mi e prueba cu perseverencia y kere den bo mes ta paga.
Con Olga a usa su experencia cu mucha den 'Bencho ta dual'?
Mi ta purba di laga e mucha identifica su mes cu Bencho y comparti e moral di e storia. Mi ta purba laga e mucha experencia cu den situacionnan cu ta fastioso of ta parce sin salida semper nos ta topa sernan cu kier duna nos un man. Tambe cu maske bo haci algo menos bon, tin pordon y bo por sigui dilanti. Principalmente cu honestidad ta hopi importante. Y cu nos tin cu tene cuenta cu otro, sea bestia of hende.
Olga a sigui algun curso den skirbimento?
No, mi no a sigui ningun curso di skirbimento. Pero mi a traha hopi riba desaroyo di material den enseñansa special, specialmente storia y material pa lesa. Semper mi a gusta skirbi y lesa.
Con lo bo encuresha....of kico lo bo conseha hende cu tin un pasion pa skirbi pa sigui? Tin algun tips practico?
Si, lesa hopi. Traha bo plan di skirbi. Busca literatura riba con pa skirbi. Y gewoon cuminsa skirbi. Tin un fundacion cu ta duna curso di skirbimento. Mi ta kere si cu bo mester cierto talento. Y cu por desaroya esaki. Tin hende cu tin e talento, pero cu tin biaha no sa esaki. Of no tin e curashi pa saca esaki afo.
Con bo a experencia e proceso di publica un buki? E tabata dificil?
Pa ta sincero, a pesar cu a tarda hopi prome cu 'Bencho ta dual' a keda publica, mi tabata tin hopi suerte na final cu e publicacion. Pa varios aña mi tabata busca forma sin a logra. Finalmente mi a bati na porta di UNOCA y mi a wordo ricibi cu brasa habri. Na Hulanda mi a topa un persona cu sin ningun interes personal a lobby pa mi cerca un imprenta, pa a imprimi e buki di un nivel halto y bon calidad na un prijs simpatico.
Kico nos por spera di Olga den futuro? Olga ta trahando riba buki di mucha of poesia? Kico ta bo soño of meta cu bo kier logra den un futuro cercano?
Mi tin varios proyecto den mente y ta trahando riba e plataformanan. Tanto buki di mucha di poesia (ta cla pa imprimi) y novela/biografia. Mi soño ta pa por contribui na un cultura di lesamento na Aruba.
Kico Olga ta prefera, skirbi pa mucha of pa adulto?
Tur dos, pa ta sincero. Pa mucha bo por, mi ta haya, laga bo imaginacion cana un caminda mas liber.
Unda bo poemanan di amor ta?
Nan ta scondi den diferente poesia, tambe den e tomo cu ta na caminda.


text:
Fin di siman cu a pasa, lider di MEP, sra Evelyn Wever-Croes, hunto cu un grupo di sostenedor, a bishita e bario di Simon Antonio. Habitantenan di Simon Antonio tambe ta pidi pa un cambio. Mayoria ta expresa cu e problema di mas grandi di e bario ta e dump.
Sra Croes ta elabora rib’e situacion aki:
“Nos a scucha y tuma nota di cada preocupacion cu ta biba den cada cas cu nos a bishita.
E problema di dump ta uno cu ta existi desde cu AVP a sinta na 2009.
Pa MEP e preocupacion aki lo wordo atendi mesora cu nos ta den Gobierno.
Dump tabata un problema cu na aña 2009 a cuminsa mira solucion. E candela riba dump a wordo paga na 2008, y na 2009 e planta a wordo inaugura cu mester a cuminsa procesa e sushi y baha e sero di sushi. Esey tabata e vision di Gobierno di MEP y ex-Minister Booshi Wever.
Sinembargo, Gobierno a cambia, y e Gobierno di sr. Mike Eman a boycotia e proyecto di dump. Mas tristo ta cu a boycotia e proyecto existente, benta 28 miyon florin di pueblo afo, y sin bin cu otro alternativa te dia di awe. Awor ta mas obvio cu nunca cu sr. Mike Eman ni su gobierno no tin vision real con pa atende cu e problema di dump”, e lider di MEP ta splica.
SOLUCION DI MEP
Nos a presenta nos solucionnan na mas di un ocasion, lo mi ripiti nan den 3 paso simple.
Paso 1: paga e candela riba dump.
Paso 2: percura pa procesa e sushi cu ta wordo treci eynan diariamente mesora.
Paso 3: percura pa baha e sero di sushi existente, of en todo caso trata e sero di sushi pa evita cu e ta sigui pega na candela y pa e no ta un molester mas.
“Ta asina so e molester y holo di huma por pasa pa pasado y e habitantenan por haya un alivio. Pues tin solucion pa e problema di dump, sinembargo den e Gobierno actual falta vision, determinacion y curashi.
Nos di MEP lo sigui lucha te ora nos logra, pasobra e area di Parkietenbos y Simon Antonio merese miho!”, tabata palabranan di lider di MEP sra. Evelyn Wever-Croes.


text:
Den Haag – Anthony Giel e aña aki ta cumpli 25 aña di servicio den Gobierno di Aruba y den e caso aki 25 aña na Cas di Aruba.
Anthony a cuminsa na 1991 den cual aña e Minister Plenipotenciario na e momento ey den per-sona di sr. Roland Lacle (dfm) a regresa Aruba pa ocupa e puesto di Minister di Finansas y sra. Ella Tromp-Yarzagaray a tuma e puesto na Den Haag. Durante di su 25 aña di trabao na Cas di Aruba, Anthony a ocupa diferente funcionnan y actualmente e ta respondabel pa e systema digi-tal y e ta facilitair manager.
Anthony banda di su trabao ta hopi envolvi cu musica. Asina e ta fundador di e banda Saborrr cu ta toca na diferente festivalnan Arubiano manera Festival di Dande na Rotterdam y Fiesta di San Juan na Tilburg.
Un pabien di parti Minister Plenipotenciario Guillfred Besaril, directora interino Shandra John y tur su coleganan cu ta traha na Gabinete di Aruba.


text:
Diadomingo marduga den careda di 1:45, polis y ambulans a wordo manda pa Gusto na The Village.
Prome informacion tabata papia di un security cu lo a uza su ‘taser’ contra un hende.
Na yegada, tanto unidadnan policial di ambulans a bin realisa cu no tin nigun persona cu señal di lo a haya ‘taser’ riba su curpa.
Loke si a pasa tabata un bringamento cu skopmento entre algun security y algun homber cu ta bin di Hulanda, supuestamente militar.
E supuesto militarnan lo a bay p’afor y manda piedra p’aden y comete destruccion di un borchi.
Un di e supuesto militarnan a haya mas sla cu otro y a wordo hiba hospital cu ambulans.
Dos di nan cu kier a cana bay y huy di e luga, a wordo deteni.
Segun polis, e grupo tabata mas grandi pero nan lo a bandona e sitio prome cu polisnan a yega.
Prome cu transportwagen a yega, un di e supuesto militarnan a cuminsa saca.


text:
Den rueda di prensa di Partido POR, Plataforma Forsa Nobo, e candidato sra. Marisol Tromp a elabora rib’e topico di Ombudsman y Kinder Ombudsman, cu ta un proyecto cu a wordo discuti pa varios aña caba, pero ainda no ta un realidad.
Marisol a trece dilanti cu esaki ta un topico cu pa hopi aña segun como casi 20 aña caba, caminda cu Gobierno a bin Gobierno a bay, tur a bisa cu Aruba mester di un ombudsman.
“Tres aña pasa, ora mi a bira Presidente di Parlamento, conhuntamente cu tur fraccion, nos a instala un comision special p’asina e tres fraccionnan traha rib’e ley y cu sosten di tur e ley a keda traha”, Lopez- Tromp a declara.
E fraccionnan a keda reuni hopi tocante kico ta posible pa Aruba, con pa hacie, etc., hasta cu e ley a keda cla pa bay un reunion publico y tambe ta asina cu esaki a bin cu hopi mas enfasis.
Marisol a bisa cu desde cu durante e reunionnan interparlamentario na Hulanda a bin e rapport di UNICEF cu a papia riba e derechonan di nos muchanan di e region Caribense na unda Aruba tambe a wordo evalua, mescos cu Corsou y e otro islanan, y a bisa cu ta primordial pa Aruba y e otro paisnan di Reino conoce no solamente Ombudsman pero un Kinder Ombudsman tambe.
Defensor di “Corsou tine pa diez aña caba, Sint Maarten tin di dj’e, y na Hulanda tin un cantidad den diferente region, pero Aruba ainda falta. Y nos meta ta pa pusha pa e bira un realidad.
Un bez cu e ley pasa si e Presidente di Staten na e momentonan aki dicidi di yama un reunion publico y esaki sosode, e siguiente paso ta cu mester wordo elegi e Ombudsman y e Kinder Ombudsman tambe”, Marisol Lopez-Tromp a splica.
A enfatisa cu Ombudsman no ta un hende cu gobierno ta bay nombra. Gobierno no tin un dede den esaki.
“E ta algo cu segun ley Parlamento di Aruba ta haya un proposicion di tres instancia imparcial: Den e caso aki e voorzitter di Reken Kamer, e voorzitter di Raad van Advies y e Corte Comun di Husticia. Nan tres lo presenta e candidatonan segun e proposicion di ley aworaki”, el a bisa.
Lopez- Tromp a conclui bisando cu si e proposicion di ley wordo aproba e tres instancianan menciona lo presenta e tres candidatonan cu segun nan por carga e funcion aki y e ora ey ta Parlamento ta dicidi esaki y vota pa e candidato of candidatanan cu ta cumpli cu e rekisitonan y por haci e trabao aki na un forma autonomo y imparcial pa nos pais.


text:
Aruba 2016, majan April 27, 2 or di merdia lo tin un manifestacion contra abuso sexual. Di parti di Comprondiendo Bida ta invita tur hende pa bay. Comprondiendo Bida ta apoya e manifestacion. Tambe ta apoya tur mama- y e tatanan cu a tuma e curashi pa sali afo cu nan storia. Comprondiendo Bida ta invita tambe tur hende pa subi e website www.comprondiendobida.com y type e palabra ‘abuso sexual’ den e hokki di search. Bo lo haja un cantidad di articulo riba abuso sexual cu Comprondiendo Bida a publica den su anjanan cu e ta online. Bo lo haja articulonan cu lo pone bo compronde pakico ta importante pa hasi cada intento cu bo por, pa stop abuso sexual. Bo lo compronde pakico e argumento cu mester busca prueba prome cu aresta un pedofiel NUNCA por ta valido. Un pedofiel ta un persona cu un mente cu semper lo busca excuus pa hustifica su acto. Esaki ta nifica cu e nunca lo stop. Esaki ta nifica cu mientras ta buscando pruebanan cu dificilmente lo haja, e pedofiel tin caminda liber pa sigi abusa.
A bira tempo pa nos stop di sconde e cosnan scur cu ta sosode den nos comunidad. Adultonan t’ey pa protega e muchanan. Pa percura pa nan por lanta den un comunidad felis. No pa abusa di nan.
Si nos no ta defende e derecho di nos muchanan, ta ken su derecho nos ta defende anto?
Mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida.
Tabata dialuna mainta cu mi a lesa cu atardi lo tin un misa pa pidi Dios descanso pa e alma di Mitch Henriquez. Y atardi mi a bay misa di Noord, pa mustra mi convivencia. Tambe pa den mi silencio conecta cu mi Dios, cu mama Maria y pidi pa forsa pa e famia y husticia Divino den e caso di Mitch Henriquez. Mi a brasa e mama di Mitch y ta pensa den mi mes ‘Ki dolor e mama aki mester tin den su curason na e momentonan aki’. Despues den e vigilia pafor di misa, mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida’.
Cherry, e ruman muhe di Mitch ta contami ‘Senjora, mi ruman ta un hende cu ta semper jolly, semper e ta trese alegria unda cu e ta. Di tur hende, e no a merece un morto asina’. Mi ta di acuerdo cu Sherry, maske mi no a conoce Mitch personalmente, pero mi a bay riba e pagina di Facebook di Mitch Henriquez y akinan mi ta topa un persona simpatico, cu alegria den su postnan. Un hende cu expreshon simpatico. Mi ta topa tambe un banner di juni 2014 cu ta bisa ‘No matter what, in victory or defeat. Hup Holland Hup.’ Y mi ta pensa con cruel destino tin ora ta.
Mi ta sende mi bela y resa hunto cu tur presente. Maske jena cu dolor, e anochi ta tambe hopi sereno cu e luna cla riba e imagen di Cristo den cura di misa. Union di famia y hendenan cu a bin hunto pa comparti nan sentimento na un forma digno di nos Aruba chikito. Vooral e presencia di su hendenan di Noord a resalta. Mi a bay cas bek cu un curason mes pisa cu lihe. Y mi ta refleha riba e palabranan di Mitch su ruman ‘Di tur hende, e no a merece un morto asina.’ Pakico Mitch, mi ta pensa? Ami ta kere cu e misterionan di bida ta hinca den e mente Omnipotente di Dios. Den mi curason mi ta spera cu e morto cruel y inhusto di Mitch por mustra hendenan rond di mundo cu violencia no ta e caminda. Y cu tambe na Aruba cada un di nos por hasi intentonan tur dia pa pensa cu e mente di Dios den cada cos cu nos hasi. Ami ta kere cu Dios lo pensa semper cu amor, cu husticia, cu compashon y tolerancia. Y Dios lo pensa tambe cu alegria di bida, loke nos por sinja di Mitch.’ Cu Mitch haja su pas den e Reino di Dios y cu su famia haja forsa pa surpasa nan dolor y consuelo cu husticia a prevalece den e investigacion cu a ser hasi.
Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Mi no conoce sr. Mitch Henriquez personalmente. Te cu awe nunca mi a tende di dje. Pero mi ta sinti mi tristo, rabia, indigna con sr. Mitch Henriquez a jega na su fin durante su vakantie na Hulanda. Si ami cu no conoce sr. Mitch Henriquez ta sinti asina, mi por imagina mi mes con su famia y amigonan lo ta sinti na e momentonan aki. Mi a wak cada video y a wak y wak nan di nobo pa mi por forma mi opinion. Y cu hopi tristesa mi ta puntra mi mes si nos ta bayendo den un mundo unda violencia lo bira mas y mas e metodo pa soluciona diferencianan di opinion. E ta pone mi pensa con hopi mas nos mester propaganda tolerancia, comunicacion y prevencion den nos media y instancianan concerni. E ta pone mi pensa dicon un cuerpo di polis supuestamente profesional na Hulanda ta keda draai minutnan rond di un detenido y te hasta ora un di nan ta bisa cu no tin hopi bida mas den e detenido, nan ta hincé den un auto di polis y no ta jama un ambulance cu ta miho equipa pa por a scapa su bida ainda. Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Cu sr. Mitch Henriquez haja pas eterno y su famia e forsa pa un dia surpasa nan dolor.
Un dia bo lo biba e momento magico aki na bo isla: pasobra Aruba ta un Dushi Tera!’
Dos siman pasa mi a bay un concierto cu mi nieto den un stadion grandi na Hulanda. Tabata e prome wega tambe di Hulanda y e organisadornan a combina e concierto y e wega di futbol na un forma hopi sabi. Den e stadion tabatin pantajanan supergrandi pa wak e wega entre e dos mitanan di e concierto. Tabata un experencia bunita, casi magico pa mira un stadion jen di hende bisti na oranje y cu un solo pensamento y focus: ‘Tur kier pa Oranje gana!’.
Semper ora mi experencia un evento masal asina, mi ta sinti e deseo pa un dia biba un actividad asina cu ta uni gran parti di nos pueblo chikito di Aruba den un solo curason y pensamento.
No solamente di pafo, pero di paden. Den un union cu ta crea e energia ey cu ta hasi cosnan grandi posibel y juda sana un pueblo y su famianan unda cu tin mester.
Den mesun rosea mi ta sinti cu ta lastima cu cada dia mi ta lesa den corant y via medionan social cu tin asina tanto violencia, ladronicia, accidente y desunion. Mi ta lesa e vocabulario cu hubentud ta usando cu otro y mi ta pensa. ‘Unda respet a keda ora ta usa palabranan hopi mahos pa insulta otro’. Mi ta mira mescos den scenario politico.
Y mi curason ta bolbe bay bek na e momentonan magico di e concierto y mi ta pensa ‘Un dia, Ingrid. Un dia bo lo biba e momento magico aki na bo isla: pasobra Aruba ta un Dushi Tera!’.
Mas nos afirma e negativo, mas nos ta atrae. No duna scuridad mas forsa cu e tin di su mes. Mas nos ta entretene nos mes cu ne, mas e lo crese. Esaki ta ley di Universo. Nos forsa como hende ta juist pa haja forsa inspirativo bek den momentonan di conflicto. Ta aki e curason humano ta florece.
Mas nos afirma e negativo, mas nos ta atrae. No duna scuridad mas forsa cu e tin di su mes. Mas nos ta entretene nos mes cu ne, mas e lo crese. Esaki ta ley di Universo.
Nos forsa como hende ta juist pa haja forsa inspirativo bek den momentonan di conflicto. Ta aki e curason humano ta florece.
Jammer, pasobra nos por sinja tambe di sabiduria. Pero hopi biaha hende ta bira comfortabel y ta lubida cu bida no ta esey so. Loke a pasa cu Hermin Wiels ta un expreshon mas di loke ta reinando na nos mundo. Hopi polarisacion y pensamento y deseo negativo.
Te dia nos para keto y cuminsa bolter e balansa cu nos pensamento y accion, nos lo por mira un cambio. Pero e ora di curason. E ora hendenan manera Hermin Wiels, Pim Fortuin, John Lennon, Martin Luther King, John f. Kennedy, Hesus y asina hopi mas lo no a muri por nada.
E ora nos sa cu cosnan malo por hiba nos na e curason di pas y amor cu ta hinca den cada un di nos
E caso liga na e articulo ‘Pèrdida di señorita no ta nifiká ku tabatin relashon seksual’, publica maart 31, 2013. Tristo pa lesa con poco balor palabra y pruebanan medico di un mucha parse di por tin den corte, den e caso aki na Corsow.
Fuente: Notisia 360
WILLEMSTAD – Despues ku den korte di promé instansha e pareha Oomen a haña kastigunan di 5 aña i 12 luna, respektivamente, e siman aki Korte di Apelashon, Prokurador General a pidi apénas 3 luna pa e hòmber i ‘vrijspraak’ pa su kasá. Konsiderando ku den promé instansha asta Ministeiro Públiko a pidi 8 i 3 aña pa nan, por bisa ku loke a pidi awor ta práksikamente nada. I no keda sorprendí si nan sali kompletamente liber dje akusashon. Si mester bai tras di e loke ku a bin dilanti den korte, anto e kriatura(nan) a pasa periodonan largu di trouma i doló, si tuma na konsiderashon ku ta trata di un hòmber ku kurpa korpulento i klaramente un persona ku ta aparentá di ta hopi brutu i e muchanan apénas 12 aña di edat. E loke ku a keda deskribí ta un abusu total, esta e kriatura muhé, mester a hasi sèks oral, masturbá e hòmber i tambe soportá sèks vaginal ku el a deklará tabata hasi hopi doló kada bes ku esei tuma lugá. E promé biaha e kriatura a deklará ku el a keda den sanger. E hòmber na vários okashon a trata di penetrá anal, pero esei no tabata bai i e kriatura tabata grita i yora i rebeldia kontra di e intento anal. E echo ku e tata mes tabata pasa e kriatura aki e asina yamá ‘prikpil’ o sea angua pa no sali na estado, el a bisa e mucha ku si e tene sèks anal e ora ei e ta evitá di pasa angua. Esta den un intento pa e kriatura soportá e sèks anal i evitá pasa angua. Tin indikashon ku e hòmber a kometé e mesun abusu seksual ku otronan o sea a intentá kontra di muchanan ku ta pasa algun dia serka nan. Na un okashon e mama a habri porta i haña su kasá den ful akshon ku e kriatura.
Ora e yu kriatura rebeldia i no ke hasi sèks, e hòmber ta lag’é drumi sin paña abou den kamber den èrko sin laken pa e tapa. Durante tratamentu dje kaso aki den Hof e pareha a trata di konvensé korte di tur manera ku tin dje muchanan ta rebelde, ku nan tin influensha riba otro, i e motibu ku a pasa prikpil ta pasobra esun kriatura ei ta bai kaya i ta kana hopi ku otro mucha hombernan. Prokurador General a duna di konosé ku e no ta mira pruebanan konvinsente i komo tal a pidi apénas 3 luna pa e homber mientras ku su kasa lo ta liber di persekushon penal. Korte lo dikta sentensia dia 16 di aprel.
Pornografia infantil lo stop ora anos como ser humano adulto para keto, para keto di berdad cu nos curason y pensa ‘KICO TA E DERECHO DI BIDA Y FUTURO DI UN CRIATURA?’. Derecho di mucha ta cuminsa ora ta mira di berdad kico ta na bienestar general.
Pornografia infantil lo stop ora anos como ser humano adulto para keto, para keto di berdad cu nos curason y pensa ‘Kiko ta e derecho di bida y futuro di un criatura?‘. Derecho di mucha ta cuminsa ora ta mira di berdad kico ta na bienestar general. Den caso di mucha, mas ainda, pasobra e mucha mester di e hendenan adulto pa proteg’e ora e mes no por hasi esaki pa su mes. Continue reading “Stop pornografia infantil ta responsabilidad di cada un di nos…”
Nos sombra ta pone nos kere cu nos no merece pa ta e ‘superstar’ den nos mes bida.
Ta e sombra aki, e parti scur di nos, e partinan cu nos a oprimi di nos mes cu ta separa nos di ken nos berdaderamente ta.
Tip di Van Dorp: ‘Un bon buki – Het Schaduw Effect’.
Tur cos a cuminsa cu e meneer di scol cu a bisa cu nos ta bobo, e mucha di scol cu a tenta nos of e prome amor cu a bandona nos. Nos tur tin momentonan doloroso y bergonsoso cu nos a sconde y despues di tempo e emocionnan aki a hasi nos bira mas duro y nan a forma nos sombra.
Ta trata aki di anshanan cu nos no a expresa, e berguensa hororoso, e remordimentonan cu ta come nos dor di no enfrenta nos problemanan.
Cerca majoria hende tur e problemanan aki por bin di un solo momento cu tabata crucial den nos bida. Pero tambe por ta cu nos a laga cosnan cu nos no kier enfrenta acumula durante hopi anja.
E introduccion di e buki ta bisa: Tur hende tin su parti di sombra. Si nos sigi nenga nan y sconde nan, nan por bira un poder cu posiblemente por destrui nos bida. Sombra tin su efecto riba e comunidad tambe, segun Deepak Chopra, un di e escritornan. Debby Ford ta papia di su propio experencia – e tabata adicto – y ta splica con nos por sera pas cu nos mes, cu otro y cu e mundo. Marianne Williamson ta mustra riba e forsa di resamento, hasi sacrificio, pordon y amor. Pasobra solamente lus por core cu sombra. Continue reading “Con pa usa e forsa di nos sombra pa trese cambio den nos bida”
Pakico saca un mucha di su ambiente confia, si e ta e victima di un adulto cu a maltrate? Cos pa pensa riba dje! Un ehempel di Hulanda…
De gemeente Rotterdam heeft een nieuw wapen tegen kindermishandeling: het actief inzetten van huisverboden. Dat gebeurt nu al met enige regelmaat, maar Rotterdam wil het structureel gaan inzetten als aanvulling op bestaande maatregelen, zoals het kind uit huis plaatsen onder toezicht van de kinderbescherming. Dit protocol maakte de Rotterdamse wethouder Hugo de Jonge vandaag bekend. Het instrument moet ook sneller worden ingezet als professionals, zoals onderwijzers of peuterspeelzaalmedewerkers, sterke vermoedens hebben dat de veiligheid van het kind in het geding is. Het Openbaar Ministerie in Rotterdam heeft het idee om huisverboden vaker in te zetten bij kindermishandeling bij de gemeente geïnitieerd. Continue reading “Tip pa maneho social. Rotterdam – kind slaan, huis kwijt”
Violencia sin sentido… e ta presente den diferente pais… na Aruba nos por bisa cu loke a sosode cu e graf di defunto Betico Croes ta un forma di Violencia sin sentido hopi macaber… Nos tur por juda evite… www.comprondiendobida.com
Siman pasa Hulanda a experencia matamento masal den un mall dor di un mucha homber jong cu a pone gran parti di e pais den shock. Esaki ta ‘on-hollands’, no-hulandes, hopi hende a expresa. Hulanda ta un pais tolerante. Den weekend Aruba a lanta cu e situacion macabre unda a haja e graf di defunto Betico Croes habri y su caha poni su dilanti. Algo increible pa hopi hende y mescos cu nan expresa na Hulanda, mi opinion ta cu esaki ta ‘no-Aruba’. Cu esaki mi kier men cu mi no por imagina mi mes cu algo asina por tuma lugar den e pais cu mi a lanta aden. Aruba ta un isla unda nos ta respeta e ser humano y su comienso y su fin. Mi no kier ta parti di e discushon ken lo por a hasi’e, pasobra esaki ta trabou di e autoridadnan competente. Si mi kier hasi un jamada na cada ken cu ta stima Aruba pa hasi un saminacion di consenshi y duna nan granito di arena pa hasi Aruba bek un isla di pas… te majan… ora nos kier scirbi mas con nos por reemplasa violencia pa pas, harmonia y responsabilidad pa un pais y mundo miho…
Drumi den pas, den momento asina podise ta loke mas nos tin mester….


text:
Riba Dia di Betico tabatin diferente evento rond di nos isla celebrando y honrando Betico Croes. Un di e eventonan cu den e ultimo añanan a crece inmensamente ta e Betico Loop cu ta tuma luga tur aña den curason di Santa Cruz.
Minister di Salud Publico, Cuido di nos Grandinan y Deporte, dr. Alex Schwengle un biaha mas no e perde pa gana y a uni su mes na e mas di 800 participante asina demostrando su agilidad deportivo.
“Pa cuminsa mi kier felicita pueblo cu Dia di Betico. Mi ta spera cu e ta un dia bunita y mas ainda pa e hendenan celebr’e na un manera bunita y pa evita cosnan negativo”, asina e mandatario a expresa na su yegada na e meta final.
E mandatario ta contento cu e participacion di e atleta y aficionadonan: “Mi ta kere cu si a habrie pa 1000 hende mes lo nos a yen’e. Mi ta asina contento pa mira cu Aruba ta moviendo y cada aña mas. Mi tin cu bisa cu Betico Loop ta un reto grandi pasobra cu e tin hopi subida cu bahada. E tabata un reto basta bon danki pa’mi tambe”, el a bisa.
E mandatario di deporte a sigui splica cu tabatin diferente ruta… “un di 6 km y uno di 10 km. E biaha aki por a mira mas participante femenino. Mi ta felicita nos hende muhenan y mi ta spera cu nan sigui pusha deporte. Mama, tata cu nan yiunan famianan completo a participa tambe y e ta bon pa sigui stimula e proximo generacion pa haci deporte.”


text:
Recientemente, Hunta Directiva di St. Fundacion Lotto pa Deporte a tene un reunion cu Minister di Deporte, dr. Alex Schwengle unda a papia riba e diferente plannan cu Gobierno y St. Fundacion Lotto Pa Deporte lo tin p’e futuro di Lotto y Deporte na Aruba.
E bishita di Minister di Deporte tabata uno den e cuadro di trabou caminda a papia riba diferente topico importante relaciona cu Lotto.
Pa mas cu un aña, Lotto y Canadian Bank Note tabata negocia un cambio di e contract data for di aña 2011 y algun siman atras esaki a wordo concretisa na cual Lotto ta masha satisfecho.
Awor lo focus riba otro aspectonan importante, un di nan lo t’e cambio den e statuto di Lotto, pa uno mas moderno, esaki lo bay funciona den un sistema cu nan ta yama “two tier model”, dos organo, un ta Raad van Bestuur y e otro Raad van Toezicht caminda bo ta mira un mihor balance den podernan di e organo.
Banda di esaki lo focus tambe riba e “corporate governance” den e statutonan cu Minister di Deporte ta trahando riba dje.
Ta nifica cu den e organonan aki lo bay tin codico di “corporate governance” p’e sector di Deporte y Cuido, un cambio grandi y esencial.
Lotto riba su mes ta sostene Minister di Deporte riba cierto investigacion andando riba e parti maneho cientifico, profesional riba e tereno di deporte, incluyendo e facilidadnan.
A traha nota y vision di deporte, pero pabo tin bista y tuma bon desicion bo mester tin cifra, informacion y data nan concreto pa traha mas eficiente y eficaz.
A papia tambe riba e facilidadnan deportivo cu ta cay bou maneho diario di Stichting Fundacion Facilidadnan Deportivo (St. FFD), pa cual mayoria di e facilidadnan deportivo Lotto t’e doño huridico.
Mester mester cuminsa na stimula pa usa esakinan mas, bin cu un sorto di marketing den esakinan pa genera placa p’asina yuda pa un parti n’e mantencion di e facilidadnan aki, pasobra esey ta hopi costoso.
Dos projecto grandi di cual uno ya ta andando caba t’e renobacion di e stadionnan di Guillermo Trinidad na Dakota como tambe Frans Figaroa na Noord.
Na Stadion di Guillermo Trinidad lo concentra pa drecha e tribunanan, mientras na Frans Figaroa lo traha riba e dak y luznan di e stadion cu porcierto ya pa un parti ta baha caba.
Tambe lo haci cierto trabou na tereno recreativo na Parke Curazon Jaburibari.
Lotto a apunta sr. Flavio Faneyte, miembro di Hunta Directiva di Lotto, un persona conoci den e mundo di judo, kende lo tin e rol di coordina e trabou di e proyectonan menciona pa St. Fundacion Lotto pa Deporte esaki hunto cu St. FFD unda lo mester tene cuenta cu e.o. e planificacion y mantencion chikito, grandi y preventivo.
Tambe Lotto hunto cu Minister di Deporte kier pa mas pronto cu ta posibel un regulacion den leynan di loteria y catochi.
Den loteria mester fortifica Lotto su posicion como e Lotto Nacional di Aruba.
Pa banda di catochi mester bin regulacion p’asina yega na un competencia husto y sano (“fair level playing field”) riba e mercado aki.
Ambos meta ta na bienestar di deporte na Aruba logrando pa tur operador di catochi (“bankers”) duna su fair share na deporte di Aruba. E instrumento Lotto a demostra cu e ta un bon formula pa yuda deporte na Aruba.
Por ultimo sr. Di-Stefano Wernet RA, Presidente di Hunta Directiva, a bisa cu ta masha contento di por a haya tambe e oportunidad pa cuminsa di re-negosha e finanza di 20 miyon florin cu Lotto tin cu Caribbean Mercantile Bank NV data for di aña 2011, un contract cu Canadian Bank Note a para garantia pe.
Cu otro palabra e vision y plannan pa aña 2017 ta uno hopi grandi y ya caba a cuminsa traha riba tur esaki, na interes di deporte na Aruba.


text:
ORANJESTAD – Aunke cu e ta preparando su mes hopi bon pa e presentacion di diabierna awor na Cas di Cultura, Izaline Calister a confia na NoticiaCLa.com cu e ta hopi nervioso pa su parti den e actuacion di ‘Lulverhalen’. Diabierna hunto cu un grupo di otro persona, Calister lo presenta su mes den un forma diferente cu e ta custumbra cu ne. Y aki e ta confirma cu e ta hopi nervioso. E anochi di comedia De Lulverhalen lo ta bek den Cas di Cultura. E biaha aki lo ta bay di un version hopi peculiar: The Caribbean Edition! Bou di guia di Howard Komproe, diabierna 7 di april, Jetty Mathurin, Everon Jackson Hooi y Izaline Calister lo ta riba stage di Cas di Cultura, pa 8’or di anochi.
(ADVERTORIAL)
ORANJESTAD – Diabierna anochi a tuma lugar e eleccion di Prins y Pancho di Aruba su carnaval 2018 den tur categoria.
ORANJESTAD - Diaranson anochi, Stichting Musica a organisa e registracion pa Aruba Caiso & Soca Monarch 2018. E registracion di Tumba Contest y Aruba Caiso & Soca Monarch a tuma lugar hunto na Centro di Bario Brazil. Varios participante y band leader a acudi pa asina finalisa nan registracion na e grandioso festival, cu sigur ta un di e eventonan durante e temporada di Carnaval cu ambos musico y publico ta anticipa p’e. Tabata bunita pa experiencia e modo cu varios banda y musico a yega na e registracion uniforma y algun hasta cu fanfaria y brassband cual a haci e anochi aun mas special.
ORANJESTAD - E aña aki diadomingo 14 di Januari lo tuma luga e Boatfest 2018 cu cerbes Chill, unda botonan lo yega hunto y tur hende lo pasa un rato ameno. Algun aña pasa a inicia e Boatfest di cual e aña aki Brouwerij Nacional Balashi ta participa pa di 3 aña na e evento aki. E Boatfest a cuminsa algun aña pasa ora cu e tabata Aruba Boat Trip conhunto cu Varadero. Pa por participa na e evento, lo tin un reunion cu e capitannan di boto pa repasa e puntonan importante.
ORANJESTAD - Manera ta conoci, durante luna di december 2017 SETAR a lansa su campaña “Share your Joyous moments” den cual e clientenan ta comparti nan momentonan di alegria pa por gana premionan atractivo. Durante e programa popular carnavalesco “DEN DJE” na Telearuba, SETAR a haci entrega di regalo na dos di e ganadornan. Nathan Berkel a gana Afl. 1000 na gift certificate di Maduro Travel y Natasha Pietersz a gana Weekend Stay pa 2 persona (all inclusive). E otro ganador ta J. Soliana cu a gana un SETAR Gift Certificate na valor di Afl. 250.
ORANJESTAD - Den e campaña di fin di aña SETAR kier a realisa algun soño di su clientenan. Tur cliente cu a haci uzo di un of mas promocion di e campaña a ricibi un “Wish Tag”. Riba e “Wish Tag” aki e cliente a pone un di su deseonan y a colg’e den un di e “Wish Tree”nan cu tabata situa den cada Teleshop y na SETAR Store.


text:
Aruba Juniors Basketball a continua cu su torneo ora cu Cavalliers a topa cu Heat. Heat a hunga un wega poniendo presion riba e ofensa di Heat. Esaki a duna resultado mirando cu nan a limita e top scorer di e torneo, esta Leonardo Winterdal, na apanas 9 punto. Heat a mantene un ventaha leve na half 14-12.
E di dos mita a bira un intercambio di basket unda cu Cavalliers ta tuma ventaha di 5 punto pero dos fastbreak di Emanuel Pierre y un putback di Elias Suarez ta bolbe duna Heat e ventaha.
Faltando algun seconde pa wega termina y cu e wega empata na 30 Leonardo Winterdal ta horta e bala di Emanuel Pierre pa pruduci 3 punto y seya e wega.
Leonardo Winterdal ta score 9 mientras Cedrick Pas ta tuma 16 rebounds pa Cavalliers. Pa Heat Elias Suarez ta score 12 punto. Chris Placencio a piki 12 rebound pero no a demostra di por a lidera su team.
Den e di dos wega Warriors a bin fuerte y ta kibra invicto di Celtics. Arron Stamper y su Celtic a bin cu e pensamento cu nan lo walk over Warriors pero a pasa lo contrario.
For di cuminsamento di e wega Warriors a tuma ventaha y no a laga esaki bay mas.
Warriors bou guia di e veteran Genaro Helder y Elijah Withfield ta hunga un wega mas organisa y ta tuma nan tempo pa ehecuta. Celtics di nan banda ta hunga riba speed pero no tabata efectivo den finish hugada. Despues cu Warriors tabata arina 29-24 na half nan ta gana e wega 51-46.
Elijah Withfield, Michael Charles, Genaro Helder, y Jevahno Maduro a score 20, 20, 18 y 13 punto respectivamente. Woodberlin Chery a hunga su miho wega te awor pa Celtics, el a score 16 t a piki 14 rebounds. Arron Stamper 19, Eloy Ruiz 13 y Starling Arismendy 11 tabata e otro topscorernen.
Tambe tabatin un wega entre e mininan di Aruba Juniors y otro contra Estrella. Den un ambiente deportivo y cu basta mayor presente cu a bin apoya nan yiunan e muchanan a hunga mini basketball y siña conoce e wega miho. E Campeonato ta continua diahuebs y diabierna awor pa 7’or riba cancha di Aruba Juniors.


text:
Sindicato di Maestro di Aruba (SIMAR) ta invita tur su miembronan pa asisti na un reunion general, cu ta tuma lugar awe diaranson 8 di november 2017, pa 6:30 pm na cede di SIMAR.
Puntonan di agenda:
- Apertura y participacion.
- Informacion general.
- Votacion pa miembro di directiva.
- Turno liber.
Miembronan cu ta interesa pa forma parti di directiva, por tuma contacto cu miembronan di directiva via 582-4219 of manda un mail na directiva@simar.aw.
Despues di e reunion lo tin un ora di open bar cu algun snacks y lo por socialisa cu esnan presente.


text:
Pa di tres aña consecutivo a organisa e curso Empresario Independiente Chikito/Mediano. E curso a inicia na October aña pasa ta uno hopi gusta y ta un curiculo diseña pa Camara di Comercio y Industria Aruba (KvK) special pa e empresa chikito/mediano (SMEs).
Durante di 6 luna intensivo di les semanal e cursistanan a sigui diferente materia consistiendo di un cantidad amplio di topico manera marketing, legislacion, finanzas y administracion, impuesto, recurso humano y varios otro aspecto di negoshi, e curso sigur ta amplia conocemento di e cursista.
KvK kier logra via e curso pa informa y educa e (futuro) empresario pa ta miho prepara na momento di establece y maneha su negoshi. Pa e cursistanan e periodo di curso no tabata algo facil pero un periodo extenso cu a rekeri hopi dedicacion y trabou duro pa por pasa nan examen cu exito. Algun persona tin un negoshi caba y otro tin nan trabou diario pues e estudio y preparacion pa cada les den oranan liber sigur ta un sacrificio.
Ta remarcabel con anima e cursistanan ta y alabes cu e curso ta brinda nan e oportunidad di cera amistad nobo via cua nan ta amplia tambe nan network comercial.
E gran mayoria di e grupo a logra termina e curso cu exito y a ricibi nan certificado pa esaki.
Entrega di certificado a tuma luga diahuebs, 15 di juni 2017 na KvK, sigui pa un celebracion ameno cu familiar y amistades. Entrega a ser haci pa Presidente di KvK, Sr. Ernst Mohamed kende a elogia cada cursista pa e esfuerzo y logro. Director Ehecutivo, Sra. Sonja Velthuizen, tambe a felicita e cursistanan y a bisa algun palabra di estimulo pa sigui dilanti y cu KvK lo ta semper na nan disponibilidad. Tambe a dirigi algun palabra Sr. Dave Martinus kende ta un di e docentenan di e curso y e ta encarga cu e parti di ‘coaching’ cu ta ser ofreci na cada cursista como parti di e pakete.
E certificado cu cursistanan a ricibi despues di a gradua pa nan examen ta comparabel cu e ‘middenstands-diploma’ na Hulanda. E ta uno di gran balor tanto pa e persona como pa su negoshi y cu lo ser registra tambe na Camara di Comercio na momento cu e negoshi wordo inscribi.
Palabranan di gratitud ta bai na tur esnan cu a coopera na realisa e curso aki, Dave Martinus, Leo Maduro, Patrick Melchiors, Bruce Harms, Ryan Maduro, Guido Picus, Bert Vermaas, Dick Rikkengaa, Herbert Diaz, Frank Snijders y e team di WTS, Maria Ridderstaat, Boy Ecury, Roberto Lejuez y Olivier de Jong.
KvK ta cla pa cuminsa prepara pa e di cuatro edicion di e curso. E proceso pa esaki lo inicia dentro di poco pa cual esnan interesa por cuminsa inscribi. E siguiente periodo di curso lo ta di october 2017 pa mei 2018. KvK ta spera di por sigui brinda e apoyo y educacion necesario pa un y tur cu kier cuminsa cu su empresa por ta bon prepara pa esaki. KvK kier sigui mehora e curso y pa cu esaki ta aprecia tur sugerencia y feedback cu wordo ricibi. Tur esnan cu kier participa den e siguiente curso, of haya mas informacion por tuma contacto cu Sra. Sue-Ellen Farro-de Freitas Sousa na [email protected] of yama na 5821566 ext. 30.


text:
ORANJESTAD (AAN): — Empleadonan di Paradise Beach Villas a celebra nan cena di Pasco. Cu un tremendo fiesta di Pasco organisa door di nan comite di actividadnan. Wilmer the Entertainer a percura pa un excelente anochi.
Cu combinacion di un bon cuminda, musica y baile alegre, tur hende a pasa bon. Paradise Beach Villas a duna un gradicimento na e comite di actividadnan cual ta forma dor di Haydee, Jeanette, Jealda, Jessica, Giselle, Gina y Francisca.
Na final a prepara un sorpresa na tur empleadonan, caminda nan por a pasa den e mata di Pasco pa asina tuma un di e premio cu tabatin. Henter e personal di Paradise Beach Villas a probecha e momento aki pa desea otro un Bon Pasco y un prospero Aña Nobo.


text:
Biblioteca Nacional Aruba ta ofrece un workshop di poesia cu docente y poeta Lily Clarisa Henriquez. Esaki ta un workshop di 4 sesion pa amateur poetanan y otro intersadonan di 18 aña bay riba y lo wordo dicta na Ingles.
Durante 4 sesion Lily Henriquez ta cubri e temanan: Top Famous American poet y diferente estilo, Top Famous British Poet y diferente estilo, Participantenan mes tambe ta practica skirbi poesia.
E workshop ta tuma lugar diaranzon atardi di 5.15 or pa 7or na Biblioteca na Playa, dianan 12, 19 y 26 di juli y dia 2 di augustus.
Registracion por via info@bibliotecanacional.aw prome cu dia 7 di juli. E workshop tin un gasto cune.
Poeta Lily Clarisa Henriquez a skirbi ‘Lost Love Poems’ un coleccion di poema y Lily a presenta su publicacion na Biblioteca Nacional Aruba luna pasa.
Actualmente Lily Clarisa ta traha como docente Ingles na EPB. Lily ta blog na lilyspoems.blogspot.nl


text:
ORANJESTAD(AAN): —Pa mas of menos 3’or a drenta e decision di corte den e caso sumario cu Nelson Andrade a entama contra gobierno di Aruba y/of Parlamento di Aruba pa un decision cu Parlamento a tuma pa prohibi pa drenta e facilidadnan, edificio di Parlamento durante tres luna largo como sancion, castigo, medida disciplinario, pasobra el a critica e presidente di parlamento y/of su maneho durante un noticiero na radio, na canal 90, y e ora el a dicidi cu no mag di drenta e edificio di Parlamento.
Abogado David Kock tabata den corte, den e caso sumario y el a splica cu “awe sentencia a cay, den 24 ora di tempo”. El a splica cu e ta sumamente contento cu e veredicto aki. Si les’e precies, no solamente tabata bisa, sino loke a demanda y spera despues di tratamento di ayera. Ta importante pasobra e caso aki tambe ta trata hopi di principio, principio di ley.
Te unda autoridad di presidente di parlamento ta bay. Kico ta su bevoegdheden nan y ki limitacion ta pone riba un persona, sea un ciudadano comun y coriente, pero specialmente y a dedica un parti na esey, na ora ta trata di un periodista, caminda cu e ta bisa cu periodistanan mester ta esun cu ta molestia. Tin cu ta molestia mas cu otro. Y no ta pesey mester tuma e accion asina contra dje.
Ta sumamente importante e puntonan huridico. Mester haci distincion hopi entre regla y sancion. Ley cu ta conta pa tur hende, tambe pa parlamento, e presidente di parlamento ta bisa cu e por pone regla na hendenan cu ta bishita parlamento. Esta con nan ta bin bisti, kico nan mag di haci ora nan ta eynan.
Pero e no ta bay asina leu di duna un prohibicion y un prohibicion den sentido di manera straf y prome cu algo sosode. Loke cu sr. Andrade a haya ta un straf preventivo, pasobra e ta kere cu e no lo bay cumpli cu cierto reglanan. E regla mes cu e tambe kier a pone hasta, cu prome algo mester pasa mester tin openbare orde cu ta wordo neglisha door di e persona cu ta den Staten pa ora e por sak’e.
Pero e no por saca e persona di antemano. Ta un clarificacion hopi importante. Den nos regionnan, e leynan cu ta wordo traha aki, no tin mucho pa cay bek riba dje di bay busca kico tabata e splicacion, kico ta e limitacion. Esaki e limitacion a wordo hopi bon y skerpi poni.


text:
Stichting Casa Cuna Progreso a celebra su 60 aniversario den compania di su empleadonan, directiva y amigonan cu di un of otro manera a contribui diario of temporalnente n’e bienestar di nos muchanan.
E recepcion aki a tuma lugar den Alhambra Ballroom y ta un regalo di parti di Grape Holding pa Casa Cuna.
Presente tabata Gobernador Alfonso Boekhoudt, Presidente di Parlamento, drs. Mervin Wyatt Ras, kende ta ser considera un amiga fiel di Casa Cuna y tambe Minister mr. Angel Bermudez, como Minister a.i. di Asunto Social.
Maestro di Ceremonia tabata Vivian Carter, kende a introduci e oradornan, cu tabata e.o. Minister Angel Bermudez, sigui pa Presidente di SCCP, Carlos Albertus y finalmente Directora, Quilin Arends Maduro.
E Directora, a considera e anochi aki como un anochi pa duna danki na tur esnan cu for di inicio pa awor a traha duro pa Casa Cuna.
SCCP ta un internado cu tin como meta pa temporalmente cuida y educa muchanan entre 0 -8 añja den un ambiente di amor; cariño y seguridad.
E ambiente di Casa Cuna ta pa brinda e mucha guia y yudansa pa nan por crece bira un adulto independiente y prepara pa un mihor bida den comunidad..
Casa Cuna ta sostene e pensamento, cu cada mucha tin derecho riba afeccion, amor, atencion y structura.
Pabien un biaha mas, di parti di nos di AWEMainta.


text:
Un biaha mas pueblo por a mira e nivel baho di Parlamento, na momento cu ta trata criminalidad, e Parlamentarionan di AVP a cuminsa ataca lider di MEP, sra. Evelyn Wever-Croes tocante famia atrobe.
“Mi a scucha hopi atake contra mi persona pa cosnan cu mi famia lo a haci. Lagami bisa esaki bon cla: Mi ta stima mi famia, pero ora un haci malo, e mester carga su consecuencianan.
Berdad e Minister di Trabou di AVP ta mi primo, y como persona ta duel mi locual e y su famia ta pasando aden. Pero ami a alert’e.
Ami tabata sa di e corupcion aki desde 2015, y mi a hala su atencion. Mi a conseh’e pa para e corupcion aki, y ademas mi a record’e cu e ta un CROES riba lista di AVP y nos tur sa cu un CROES riba lista di AVP ta wordo sacrifica. Kiermen ami a alert’e”, sra. Wever-Croes ta splica.
“Pero kico boso a haci? Pasobra boso tambe tabata sa di basta tempo. Boso mes a comenta esey aki den. Kico abo a haci ora bo a haya sa di e escandalo aki basta tempo pasa? Bo a sinta keto. Bo no a haci nada. Esey ta haci abo complice. Anto abo tin e curashi di bin cuestiona ami cu mi famianan?
Lagami pone esaki bon cla un biaha mas. Tur hende cu comete eror mester sinta riba su propio blaar, esey ta conta pa mi famianan tambe. Asina ami a lanta mi yiunan y asina ami ta trata TUR hende”, sra. Wever-Croes a remarca.
“Si e unico cos cu boso por haci aki den ta lastra famia di otro hende, ta demostra un biaha mas cu boso no tin argumento mas, y cu e Stempelparlement aki mester caba, y cu nos mester bin cu leynan pa caba cu e Stempelparlement aki.
Siguiente biaha cu bo kier ataca ami cu algo di mi famia, pensa prome kico ABO a haci ora bo a wordo poni na altura di e corupcion aki”, lider di MEP, ta locual sra. Evelyn Wever-Croes a contesta e Parlamentarionan di AVP.


text:
Coriente no ta cos pa hunga cune. Un fout por causa un disaster, un candela, of hasta costa bida di hende.
Esaki ta puntonan cu ta wordo subraya durante di henter e curso di instalateur cu ta wordo ofreci na hobennan deteni den KIA cu ta scoge pa busca un profesion nobo y un carera leu for di crimen.
Recientemente, cu alegria y orguyo, e team encarga cu e curso aki, cu a cuminsa na october 2016, tabata testigo di e prestacion excepcional di e 8 alumnonan cu a haci nan examen y a slaag. E control estricto di nan instalacion a wordo haci pa expertonan di Dienst Technische Inspecties.
E curso a cuminsa cu 24 alumno, pero ta 8 a sigui ten a final.
E deseo ta p’e otronan cu no a sigui, como cu nan a expresa e deseo original di siña un profesion nobo, ta inspira pa tog scoge pa cuminsa e curso atrobe den e proximo tanda, of scoge pa un otro curso cu por yuda nan descubri un talento of pasion pa haci cierto trabao positivo cu ta contribui na un carera positivo.
E cursistanan tabata hopi nervioso, nan a haci bon trabao, y a cumpli tambe cu nan deseo, esta di logra nan diploma, nan docente Salazar a bisa cu orguyo.
E oportunidad cu nan a haya den KIA ta uno cu nan no tabata hayando pafo, el a agrega. Nan a inverti 180 ora den e curso.
E resultado mas grandi t’e logronan di e graduadonan despues cu nan bay cas.
Salazar ta agrega cu e experiencia ta cu hopi biaha e graduadonan di e curso aki no ta bolbe KIA mas, como cu e conocemento cu nan a adkiri y e diploma ta yuda nan haya trabao.
E ta yuda tambe cu comunidad ta wak cu tin balor den loke e graduado aki ta haci, y ta dun’e un oportunidad pa traha y p’e crece den su trabao, segun e docente ta splica.
KIA ta gradici tur persona y instancia cu a contribui y ta contribui n’e educacion di e detenidonan.
Pa cu e curso di instalateur a conta cu apoyo di DTI, Edwin Kock, Lucho Geerman, Instalateur Miriam Croes, EPB, Meneer Tromp, y di Chido Henriquez y Maduro di Enseñansa pa Empleo.
E docente a expresa e deseo di pa den futuro por conta cu contribucion di companianan manera WEB, y companianan cu ta bende material pa haci instalacion, pa por amplia e lesnan y tin tur e materialnan necesario.
Ta pone hopi enfasis riba e parti di traha cu cuidao, responsabilidad y atencion pa detaye, nan ta pasa un examen y evaluacion estricto pa nan logra e diploma; e “papel” aki ta algo cu cada persona a traha duro p’e. Masha pabien na tur graduado.


text:
Desvelo di e relief di sr. Edgar Connor, fundador di e legendario Aruba Invaders Steel Orchestra, “Champions of All Time”. Sr. Edgar Connor a dedica su mes for di mucha (añanan 50) na e musica di Steel Pan, sr. Edgar Connor, un artista Musical, Educador, Pilar di Aruba su cultura musical di Steel Pan, un Pionero den traha y toca Steel Pan.
Hunto cu su esposa sra. Gloria Thomas-Connor cu por cierto tabata un maestra di piano di musica clasico, nan a haci un impacto den Aruba su cultura y herencia musical. Nan yiunan Nico Connor y Lee Connor a sigi paso di nan mayornan, pa mantene e herencia musical di Steel Pan bibo. Educando nos muchanan, dunando workshops e. o. na scolnan basico, nan ta haciendo presentacionnan ful rond di Aruba na eventonan local y turistico, y constantemente trahando riba diferente proyecto y produccionnan.
Nos kier invita henter pueblo di Aruba, pa bin presencia e celebracion special aki, unda musica di Steel Pan lo resona pa trece alegria pa un y tur y tambe bunita recuerdonan di e tempo di Aruba Invaders Steel Orchestra.


text:
Pa di cuater aña consecutivo, Museo Arqueologico Nacional Aruba (MANA), hunto cu Stichting Monumentenfonds, ta ofrece un y tur cu ta interesa den historia di nos antepasadonan, un expedicion arkeologico. E actividad aki ya pa tres aña a demostra di ta uno hopi exitoso y a pidi pa un ripiticion. E aña aki lo organisa e actividad gratis aki riba Diadomingo dia 26 di November entre 10’or di mainta pa 2’or di merdia, cuminsando na e Multifunctionele Accomodatie (MFA) di Paradera, den un ambiente di fin di aña y lo encera un bishita na e dushi actividad di Monumentenfonds di “Fiesta di Cunucu”.
Ya pa tres aña MANA ta cera cabes cu Stichting Monumentenfonds y ta participa den luna di monumento, cual ta September, treciendo e actividad di e expedicion arkeologico pa asina concientisa pueblo di Aruba cu sitionan arkeologico tambe ta monumento y mester di nan preservacion (conservacion, proteccion y maneho). Cada aña a cambia e ruta y a inclui otro sitionan arkeologico como tambe sitionan cu por ehempel di arte contemporaneo inspira pa nos antepasadonan. E formula aki a haci cu e expedicion a keda atractivo pa tanto esnan cu nunca antes a participa, como tambe pa esnan cu ta participa fiel cada aña.
Atrobe a adapta e expedicion y lo inclui 2 sitio cu ta riba tereno priva. Pues e aña aki tin e oportunidad unico pa mira 2 sitio cu normalmente no ta accesibel pa bishitante y alabes e participante por haya un experiencia con nos herencia cultural arkeologico tambe por ser conserva den un ‘setting’ priva. Alabes lo bishita e sitio arkeologico na St. Cruz 35, na unda e team di arkeologo y asistente di arkeologo a haci descubrimentonan unico unda informacion nobo a sali for di nan investigacionnan cu ta ‘rewrite’ un parti di historia di nos isla.
Na cada sitio arkeologico lo tin expertonan den arkeologia presente cu por duna un bista unico na e participantenan di e expedicion arkeologico aki, tocante e sitio specificonan. E recorido lo cuminsa na e MFA Paradera, unda participantenan por haci uso di e parkeo pa pone nan auto y subi den un dje busnan. Pa esnan cu ta prefera di haci e recorido cu propio transporte, por pasa busca un mapa na MANA of sigui un di e busnan.
Museo Arqueologico y Stichting Monumentenfonds ta hopi agradeci na De Palm Tours, cual a pone 3 bus disponibel, pa asina haci e expedicion arkeologico pa e aña aki posibel. Un danki tambe na MFA Paradera pa e colaboracion encuanto e parkeo, na sr. Schoonen y na Stichting Eliezer pa haci e sitionan arkeologico riba nan tereno accesibel pa publico riba e dia special aki y na tur boluntario cu ta yuda MANA pa haci e actividad interesante aki posibel.
Cupo riba e busnan ta limita, pues yama Museo Arqueologico na tel. 582-8979 pa registra bo famia of grupo di amigo pa asina sigura bo(so) lugar riba e bus. Participantenan mester percura pa trece suficiente awa, algo di snack, sunblock, spray contra sangura y bisti un bon sapato pa e sitionan unda cu lo mester cana un pida den mondi. Participantenan mester ta na MFA Paradera pa 9.30 am pa confirma nan presencia.


text:
Ayera diaranson, den oranan di mainta, un accidente basta fuerte a sosode na crusada di Wayaca, caminda un persona a keda pega den auto.
A pidi asistencia urgente di ekipo special di Bombero pa corta e porta y saca e dama chauffeur.
E proceso a bay cu cautela, considerando e condicion delicado
WEB ta introduci tarifa reduci pa Agricultornan
Despues cu Prome Minister Mike Eman y varios colega a reuni henter mainta cu team di WEB, Refineria di Aruba y Santa Rosa, a yega na algun decision masha importante pa pueblo di Aruba. Den un conferencia di prensa cu a sigui despues, a
Segun Otmar Oduber, creando asina e.o. un foot traffic
‘Ora bo weita riba e existencia y motibo di existencia di Caya Betico Croes, shopping no lo por t’e motibo mas (mester ta autocritico).
Bo mester converti Caya Grandi den un centro di entretenimiento. Un “amenity” manera cu e ta na Merca y
Diabierna awor, 5 di mei, 2017 lo tin un programa special cu e diferente nacionalidadnan cu ta rib’e barco “Logos Hope” cu ta na Aruba actualmente.
Lo ta un atardi yen di actividad: manera: musica, cantamento, storia, pintamento di cara, trahamento di figuranan di blaas, weganan y snackshop.
Un atardi hopi dibertido
Diamars a trata den reunion publico di Parlamento dos tema. E prome ta e investigacion penal di Minister di Asuntonan Social, Hubentud y Trabou y e di dos combatimento di criminalidad organisa na Aruba.
Presente tabata Minister Presidente, mr. Mike Eman, y Minister di Husticia, mr. Arthur Dowers. Na un forma
Minister di Enseñansa y Famia, Michelle Hooyboer-Winklaar, a bishita scol preparatorio Cacique Aterima, e studiante- y maestronan p’asina e por a haya un bista rib’e trabounan di renobacion cu a tuma luga, y cera conoci cu nan logo nobo.
E fondo pa asina por cubri e gastonan di e trabounan aki cu
Segun fraccion di MEP
Presidente di Parlamento, Mervin Wyatt-Ras awor si a caba di rebaha su mes te na suela.
Ta tristo pa mira un persona cu tin un posicion asina respeta, rebaha su mes asina.
Mervin Wyatt-Ras a viola reglamento di orden no un biaha, sino varios biaha.
EROR # 1 VIOLACION DI
Mucho informacion no tin di e caso di asesinato cu a tuma lugar ultimo fin di siman na Jaburibari, unda un persona Aziatico di nacionalidad Candees a keda asesina den un cas unda algo ora prome tabatin un fiesta.
For di prome instante, vocero di Polis, Lito Lacle a duna di
AVP a vota pa contra integridad, y pro corupcion
"AVP un biaha mas a demostra su cara berdadero na momento cu di un banda ta papia di integridad, hasta traha supesto leynan di integridad, pero ora nan mester a para pa integridad mes, nan a scoge pa NO hacie. Ta prueba
9 persona di diferente estado di Merca e. o. Arizona, New Mexico, Illinois y Utah a gradua como hypnotherapista certifica. E curso a wordo patrocina pa Theta Wellness Center na Utah y a wordo presenta door di e yiu di tera Eddy Oduber.
Esaki ta di dos biaha cu e curso


text:
PREGUNTA 5
Con Mi Por Trata cu Bullying na Scol?
KICO ABO LO HACI?
Imagina bo e siguiente escena: Thomas no kier bay scol awe, ni mañan. E no kier bay scol mas at all. Tur cos a cuminsa tres luna pasa ora cu algun mucha di su scol a cuminsa gaña yen cos riba dje. Despues nan tabata dun’e yen di nomber. Tin biaha nan tabata dal su bukinan fo’i su man benta abou y haci manera nan no por a yuda. Of un hende den e grupo su tras ta push’e y ora cu Thomas bira wak, e no sa ta ken a push’e. Ayera, e bullying a bira pio ora cu Thomas a haya un menasa riba un red social . . .
Si ta abo ta Thomas, kico lo bo haci?
PARA KETO Y PENSA
Bo por haci algo. De echo, bo por defende bo mes contra bullying sin bringa. Con?
NO REACCIONA. Bijbel ta bisa: “Un hende bobo no por domina su sintimentonan, pero un hende sabi ta keda calmo y ta wanta nan aden.” (Proverbionan 29:11, NW) Si bo keda mas trankil posibel, aunke ta di pafo, nan ta perde gana di sigui ter bo.
NO PAGA MALO CU MALO. Bijbel ta bisa: “No paga malo cu malo.” (Romanonan 12:17) Si bo tuma venganza, ta pio so e situacion por bira.
EVITA PELIGER. Bijbel ta bisa: “Un hende prudente ta mira maldad y ta sconde.” (Proverbionan 22:3) Te asina leu cu ta posibel, evita hende cu por causa problema y evita situacionnan den cua nan por ter bo.
PURBA DI BISA ALGO CU LO SORPRENDE NAN. Bijbel ta bisa: “Un contesta suave ta kita rabia.” (Proverbionan 15:1) Bo por te hasta purba di haci wega. Por ehempel, si un hende ta tenta bo pasobra bo ta gordo, bo por hisa bo schouder y bisa: “Berdad, porta mi por perde un par di kilo.”
CANA BAY. Nora, di 19 aña, a bisa: “Ora bo keda keto, bo ta mustra cu bo ta un persona maduro y cu bo ta mas fuerte cu e persona cu ta tenta bo. Esey ta mustra cu bo tin dominio propio, algo cu e persona cu ta tenta bo no tin.”—2 Timoteo 2:24.
PURBA DI TA MAS SIGUR DI BO MES. Personanan cu ta ter otro hende hopi biaha ta ripara ken ta esnan cu no tin mucho confianza den nan mes y cu casi sigur lo no defende nan mes. Di otro banda, si bo mustra e personanan cu ta ter bo cu nan no por intimida bo, hopi di nan lo stop di molestia bo.
BISA UN HENDE. Un ex-maestro di scol ta bisa: “Mi kier anima tur mucha pa no keda keto ora otronan ta ter nan. E mihor cos cu bo por haci ta di bisa un hende, y esey por preveni cu nan ta ter otro mucha.”


text: Gerensia di Goisco, ayera nochi despues di e manifestashon a deklará di lo destruí henter e lote di karni di mil sinkushen (1,500) kilo ku e tim Multi Disiplinario di MEO a apartá pa kontrol. Gerensia di Goisco a konfirmá ku awe djaweps 18 di mei lo duna instrukshon na Servisio Veterinario. Goisco ta haña ku no ta responsabel pa konsumí esaki despues ku nan a keda mas ku sinku (5) ora for di frizer durante di e mardugá riba kual e kontrol a tuma lugá. E kambio di temperatura a tacha e kalidat di e karni segun Goisco. Entrante awe Goisco lo yena tur su frizernan ku karni fresku manera klientenan a kustumbrá.


text:
Su borchi a wordo devela door di Prome Minister Eman y Minister de Meza
ORANJESTAD (AAN): Otro proyecto pa Pos Chiquito parcialmente a wordo entrega na Gobierno diabierna ultimo den presencia di invitado y habitantenan.
Renobacion di Pos Chiquito complex ta forma parti di e plan di renobacion di barionan di Aruba cu a cuminsa caba na Juwana Morto Complex y cual a resulta den un cambio grandi den calidad di bida pa e habitantenan.
Diabierna Prome Minister Mike Eman, su colega di Finanza, Mike de Meza, Presidente interino di Parlamento Chris Dammers y Parlamentarionan Desiree Croes y Clarisca Velasquez, tabata presente na e ceremonia na Pos Chiquito unda cu e prome serie di renobacion di casnan di e compleho a keda cla y entrega na FCCA.
“E ta birando un joya pa biba aden,” ta algun di e comentarionan cu por a scucha e atardi aki. Un dia prome Premier Eman tabata di bishita den bario di Pos Chiquito cu un accion di limpiesa hunto cu funcionarionan di SERLIMAR y GKMB.
A informa nan na e momento ey di e proyecto aki cu su prome fase ta cla pa su inauguracion pero tambe a probecha pa staciona diabierna atardi e bus di salud unda habitantenan por a haya un control di nan salud. Premier Eman den su discurso a papia di e plannan di su Gobierno di cual un gran parti ta pa mehora e poder di compra di e ciudadanonan y alabes crea un miho calidad di bida, manera cu ta tumando luga den barionan cu mas iluminacion, camindanan asfalta, areanan di recreacion pa chikito y grandi.
E tres complexnan existente ta na Juwana Morto (52), Jara (43) y Pos Chiquito (56). Na mesun momento e Prome Mandatario a ilustra loke su gobierno a bin ta haciendo den bario di Pos Chiquito. A drecha veld di Universal cu tabata den un un deterioro total, e bini cu incentivonan cu a logra cende e luznan atrobe y a construi un looppad rond di e veld cu ta permiti e habitantenan haci ehercicio sin ningun peliger.
Pa e proyectonan cu Gobierno ta ehecutando, Prome Minister tabatin masha palabra di gradicimento pa su colega Mike de Meza, kende ta esun di cu ta haci tur e ehercicionan financiero pa logra haya placa pa e proyectonan social aki.
E titular di Finanza den su discurso a bisa, despues di mira e proyectonan di bario na Juwana Morto, de Vuyst, Village, Yara y Pos Chiquito, cu e ta masha contento y a invita ehecutivonan di FCCA pa sinta na mesa pa mira con e institucioin aki por haya mas placa pa realisa mas di e tipo di proyectonan aki, na un interes mas faborabel. Pero ta den tur skina di Aruba, Gabinete Mike Eman ta hiba e renobacion di structuranan y duna un miho calidad di bida. E ceremonia oficial a finalisa cu desvelo di borchi di e proyecto, door di Prome Minister Eman y Minister di Finanza Mike de Meza, kendenan a keda basta largo pa combersa y celebra cu e habitantenan.


text:
TOPICO PRINCIPAL | DI BERDAD DIABEL TA EXISTI?
Diabel Ta Djis un Simbolo di Maldad?
Hopi hende ta pensa cu e personahe cu Bijbel ta yama Satanas of Diabel ta djis un simbolo di tur cos cu ta malo. Pero esey ta loke Bijbel ta siña realmente? Si ta asina, dicon Bijbel ta bisa cu Satanas a papia cu Hesucristo, y hasta cu Dios Todopoderoso? Laga nos analisa dos ehempel di e combersacionnan ey.
SATANAS A PAPIA CU HESUS
Poco despues cu Hesus a batisa, el a ser tenta tres biaha pa Satanas. Prome, el a trata di pone presion riba Hesus p’e uza e poder cu Dios a dun’e pa su mes beneficio, esta, pa comberti piedra den pan pa satisface su hamber. Despues, Diabel a desafia Hesus pa risca su bida djis pa hende admir’e. Finalmente, el a ofrece Hesus dominio riba tur e gobiernonan di mundo a cambio di un acto chikito di adoracion. Hesus a rechasa tur tres tentacion astuto y cada biaha el a cita for di e Scritura.—Mateo 4:1-11; Lucas 4:1-13.
Cu ken Hesus tabata papia? E tabata papia cu un mal cualidad den su mes? Segun e Scritura, Hesus “a ser poni na prueba den tur sentido, pero [el] a keda sin pica.” (Hebreonan 4:15) Ademas, Bijbel ta bisa: “E no a comete pica ni no a haya engaño den su boca.” (1 Pedro 2:22) Hesus no por tabata papia cu un parti malbado den su mes ya cu e tabata perfecto y a mantene su integridad na Dios. Nunca e no a laga ningun mal cualidad desaroya den dje. Pesey, e mester tabata papia cu un persona real.
E siguiente detayenan di e mesun combersacion ey ta demostra cu Diabel ta un persona real:
Corda cu Diabel a ofrece Hesus dominio riba tur e gobiernonan di mundo si e djis hinca rudia y ador’e. (Mateo 4:8, 9) E oferta aki lo no tabatin mucho sentido si Satanas no tabata real. Ademas, Hesus no a nenga cu Satanas tabatin asina tanto poder.
Despues cu Hesus a rechasa e tentacionnan, Diabel “a bay laga Hesus te na un otro momento oportuno.” (Lucas 4:13) En bista di esaki. Ki conclusion nos por saca? Diabel ta djis un simbolo di maldad of e ta un enemigo dicidido cu no ta entrega facil?
Tuma nota cu “angelnan a bin y cuminsa sirbi Hesus.” (Mateo 4:11) No tin duda cu e angelnan ey tabata real y cu nan a encurasha Hesus y yud’e. Dicon anto nos mester pensa cu Satanas si no tabata real?
SATANAS A PAPIA CU DIOS
E di dos ehempel ta e relato di Job, un homber devoto na Dios. E relato ta conta di dos combersacion entre Diabel cu Dios. Tur dos biaha, Dios a elogia Job pa su lealtad na dje. Pero Diabel a haci comosifuera e conoce Job mas mihor cu Dios mes. El a bisa cu Job tabata sirbi Dios solamente pa motibonan egoista, y a insinua cu Dios a cumpra Job su lealtad. Jehova * a permiti Satanas kita tur cos for di Job: su rikesa, su yiunan y hasta su salud. Cu tempo, a bira bisto cu Jehova tabatin rason y cu Satanas ta un gañado. Dios a bendiciona Job pa su integridad.—Job 1:6-12; 2:1-7.
Acaso Jehova tabata papia cu un mal cualidad den su mes den e combersacionnan ey entre e cu Satanas? No, pasobra Bijbel ta bisa cu “pa loke ta Dios, su caminda ta perfecto.” (2 Samuel 22:31) Tambe e Palabra di Dios ta bisa: “Santo, santo, santo ta Jehova Dios, e Todopoderoso.” (Revelacion 4:8) E palabra “santo” ta nifica puro, sagrado y sin mancha di pica. Pues, Jehova ta perfecto y ta imposibel pa e tin defecto of un mal caracteristica.
E combersacion cu Satanas tabatin cu Dios a trece consecuencianan real pa Job
Asina mes algun hende ta bisa cu Job no a existi y cu e combersacionnan ey tabata imaginario. Pero esey ta berdad? No, pasobra otro textonan di Bijbel ta indica cu Job tabata un persona real. Por ehempel, Santiago 5:7 pa 11 ta menciona e ehempel di Job pa anima cristiannan pa keda fiel den tempo dificil y pa corda nan cu Jehova lo recompensa nan perseverancia. Con e ehempel di Job por a sirbi como un animacion si e no tabata un persona real y e atakenan di Satanas tabata imaginario? Ademas, Ezekiel 14:14 y 20 ta menciona tres homber husto: Noe, Daniel y Job. Noe y Daniel, tabata personanan cu a existi di berdad. Pues, ta logico cu Job tambe tabata un persona real y un homber cu un fe fuerte. Si Job tabata real, e ora ey esun cu a atac’e, cu a causa tur su persecucion, tambe mester ta real.
Pues, Bijbel ta mustra bon cla cu Diabel ta un persona spiritual cu di berdad ta existi. Pero kisas bo ta puntra bo mes: ‘E por haci ami cu mi famia daño awe den e mundo moderno aki?’
DIABEL TA UN PELIGER DEN NOS TEMPO?
Imagina bo cu diripiente un grupo di criminal ta bin biba den bo bario. Kico lo ta e resultado? Bo siguridad y e normanan moral di e bario lo bay atras. Awor, imagina bo cu diripiente Diabel cu su demoñonan—angelnan cu tambe a rebeldia contra Dios y sigui Diabel—a ser benta riba Tera. Kico lo ta e resultado? Wel, pa contesta esey, pensa un rato riba loke abo ta mira den noticianan local y internacional.
Bo ta mira un aumento den violencia sin sentido, a pesar di tur esfuerso cu hende ta haci rond mundo pa stop esey?
Bo ta mira cu tin mas y mas spiritismo den entretenimento a pesar cu hopi mayor no ta di acuerdo cu esey y ta consider’e perhudicial pa nan yiunan?
Bo ta mira cu hende ta cabando cu e medioambiente a pesar di hopi esfuerso pa proteh’e?
Bo no ta haya cu tin algo completamente robes cu sociedad humano, comosifuera cu tin un forsa cu ta hiba humanidad na perdicion?
Tuma nota di ken Bijbel ta bisa ta tras di tur e problemanan aki: “Di manera cu e dragon grandi, e colebra original, esun cu yama Diabel y Satanas, cu ta gaña henter e Tera habita a ser benta abou; el a ser benta abou riba Tera y su angelnan a ser benta abou hunto cu ne ... Ay di Tera y di lama, ya cu Diabel a baha bin cerca boso yen di rabia, pasobra e sa cu a ked’e masha poco tempo.” (Revelacion 12:9, 12) Despues di analisa e pruebanan aki, hopi hende a yega na e conclusion cu Satanas e Diabel ta un ser spiritual peligroso cu ta influencia e mundo rond di nos.
Kisas bo kier sa con bo por proteha bo mes contra Diabel. E siguiente articulo lo duna algun sugerencia practico.
^ par. 12 Bijbel ta bisa cu Dios su nomber ta Jehova.


text:
ORANJESTAD,(AAN);— No ta prome biaha a wordo reporta tocante un tipo cu sigur su cabez mester ta bruha y cu ta pa pone obheto peligroso riba caminda y ta pone biba di otro na peliger.
Ta asina cu a presenta na warda e homber di inicial C. cu a declara cu diabierna siman pasa el a a reporta na warda cu durante e tabata core den su auto riba Weg Seroe Preto el a pasa riba un obheto cu su auto y cu consecuencia cu tire di su auto a bora.
- a haya un obheto di aluminio cu diferente schroef den e tire.
Diahuebs atrobe riba caminda di Weg Seroe Preto el a haya un obheto di aluminio cu tres schroef na dje. Segun C. el a scucha cu ta un hende biba den un cas na Weg Seroe Preto ta traha y pone e tipo di trampa riba caminda.
- no sa nomber di esun cu ta comete e actonan aki y el a entrega un di e ohetonan como evidencia. E caso tin debido atencion di polis.
Ta di spera cu riba corto plazo autoridad lo pone man riba e tipo peligroso aki pa evita desgracia fatal. Polis, ambulans, brandweer cu sirena bayendo pa asistencia pasando cu velocidad riba e caminda encuestion por haya nan confronta den situacion serio debi na e trampanan den forma di obheto poni riba caminda y si tire rementa e ta hinca e manehadornan den problema cu consecuencia serio pacual ta su lugar pa riba corto plazo, autoridad pone man riba e “Terorista” aki cu ta comete actonan serio y castigabel.


text:
E ultimo reunion di Kiwanis Club of Aruba p’e aña Kiwanistico 2016-2017 tabatin un toke special. E miembronan a reuni den Avec Nous Restaurant na Talk of The Town, cu t’e hotel cu desde fundacion di e club na 1965 t’e lugar unda ta reuni.
Como e ultimo reunion den funcion di Presidente di e club, Aurora Dijkhoff , a presenta e anochi cu un toke festivo pa celebra un aña sumamente exitoso.
Tumando e reto pa presidi e club di Kiwanis cu mas aña di existencia na Aruba, ta representa un responsabilidad y compromiso firme.
Un compromiso cu sigur Aurora Dijkhoff a sa di demostra di a cumpli cabalmente conhuntamente cu e sosten di e miembronan, cu como boluntario ta traha na bienestar di e comunidad y primordialmente p’e muchanan di Aruba.
Durante e aña a ehecuta exitosamente un cantidad di proyecto manera; International Children’s Day, Pasco den bo Bario, Bikes Back 2 Life, Kite Fly, Bon Bista, Smile Makers, Back 2 School, Clint Whitfield Oustanding Student Award, Oscar Antonette Exceptional Student Recognition, Kamishibai, Campaña di conscientisacion den trafico DNT TXT & DRIVE, Kiwanis Hands-on Day na Funari y Traffic Park Rayo di Solo Kleuterschool.
E ultimo menciona ademas di pinta e mapanan di caya riba e vloer di e scol, a laga restaura ful e arte di muraya cu emblematica di San Nicolas.
Kiwanis Club of Aruba a haci donacionnan substancial na diferente organizacion manera; Red Cross Aruba, Koningin Wilhelmina Fonds, Duna un Man pa Cria nos Muchanan, YMCA, South Little League Aruba, Fundacion Ballpark Savaneta, Fundacion Autismo Aruba y Project Hechtingsproblematiek.
Conhuntamente cu Kiwanis Club Palm Beach y Kiwanis Young Professionals a haci un donacion tambe na Baby Zia pa su Voyage Chair.
Pa realisa e cantidad di proyecto- y donacionnan menciona ta danki n’e fondonan recauda di e dos eventonan grandi cu ta ser teni anualmente, cu ta Wine Gala Charity Event y Fundraising Golf Tournament.
Cu e compromiso pa guia y ekipa e muchanan pa ta lider mañan den nos comunidad, Kiwanis Club of Aruba ta sponsor 5 SLP Clubs; Key Club Colegio Arubano, Key Club San Nicolas, CKI EPI, Builders Club Mon Plaisir y Aktion Club Sonrisa.
E trabou como boluntario cu e miembronan di Kiwanis Club of Aruba ta realisa cu amor p’e comunidad di Aruba a ser reconoci cu dos Lieutenant Governor Award durante e aña Kiwanistico 2016-2017 di Division 26 EC&C District.
E miembronan di e club cu a otorga un reconocimento special tabata Edalitza Weller como “Kiwanian of the Year”, Ryan Kock a ricibi “President Award” y como “Rookie of the Year” a resulta Jo-Anne Arends.
Tanto e Hunta Directiva como Indra Anthony a ricibi un muestra di aprecio pa nan trabou sobresaliente.
Durante e anochi aki tambe a desvela dos banner di tanto Vice Governor Bob Spellen como Lieutenant Governor Giantonio Muller, kende ambos tin un posicion importante den Division 26 EC&C District.
Na final di e reunion Aurora Dijkhoff a pasa e gong y gavel over p’e Presidente nobo di Kiwanis Club of Aruba, Norma Brinkenberg-Spellen.


text:
WILLEMSTAD – Informacion for di Friesland, Hulanda ta bisa cu diahuebs ultimo, Polis a arestá un homber di 38 aña den su cas na Leeuwarden como sospechoso di a puñalá mata e Curasoleño Ursel Sprott. E asesinato a tuma lugar diamars anochi.
Sprott tabatin apenas tres luna na Hulanda y ta laga su muher cu 4 yiu atras na Corsou.
E asesino a puñalá Ursel banda di un santana cu yama Jacobijnen na Leeuwarden mes.
Hendenan cu a presencia e asesinato y personal paramedico cu a yega rapidamente a purba reanimá Sprott, pero no a logra.
Un persona cu a identifiká su mes como famia di Sprott a conta periodistanan di Leeuwarder Courant cu Sprott a bay Hulanda pa busca trabou, pero mientrastanto e tabata ‘hustle’ pa haña placa. Su famianan lo recordé cu un caminata awe nochi.
Morto di Sprott ta di 9 asesinato na Friesland cu ta kibrando recòrd na Hulanda pa loke ta asesinato.
E amigo di Sprott a conta cu loke a pasa ta increibel. Dialuna mes e tabata cu Sprott y e dia anterior nan tabata ‘chill’.
El a splica ku Sprott tabata un persona trankil cu no ta busca problema.
Ta tres luna pasá el a retorná Leeuwarden for di Corsou caminda el a biba algun aña cu su famia.
Promé cu esey e tabata biba na Rotterdam. E sospechoso cu Polis a arestá ta un homber blanco cu tabata cana cu un pitbull. E homber ta como 1.90 meter halto.
Segun testigunan presencial ta for di basta dia e situacion banda di e santana Jacobijnen na Leeuwarden tin un ambiente menasante.
Constantemente tin hobennan adolesente y por a spera un momento pa otro cu algo lo a pasa pero e asesinato sí nan no a spera.
Un testigo a bisa cu Sprott tabata pleita cu e homber blanco cu un pitbull, kende a menasá di manda e cachó riba dje.